url: =Leitungbup aom Zomi khempeuh te tungah itna tawh hopihna :: ZOMI DAILY\nposted on 19 October 2014 at 3:15 pm Lomkholna: GZA, News, Zomi\nKongit leitung bup aom Zomi khempeuh aw, Itna leh zahtakna lianpi tawh Topa Zeisu min sungin nakhutuh kong len masa hi. Nadam kim tek uh hiam? I biak Pasian kiangah Leitung bup aom Zomite ading thukong ngetsak den hi. Tutung a, kong laikhakna ah thupi thum hong gen nuam kahihi.\nAmasa pen in tukha pen ei Zomite in KHUADO KHA ci-in i ciamteh kha hi-a, tua mah bangin Zogam, Kawlgam leh mun tuamtuam a kikhen Zomi khempeuh in khuado tekin i minam ading thungetsakna leh khat leh khat tha kipia-a, thu kihilh nading hunpha ahi hi. Na\nomna munmun uh ah khua nado in Pasian kiangah thupha nangen un. Pasian in note Khuado Pawi panin athak in thupha hong pia ta hen.\nAnihna ah GZA icih leitung bup Zomite kipawlna pen November kha 29 ni hi-a, tua ahih manin no zong na omna munmun uhah GZA Ni (Global Zomi Alliance Day) ci-in na nabawl tek nading uh thungetna leh kipawl khawmna tawh GZA Day nana mantek nading un kong thum hi. November Nipi nunung pen Zomi Khristian khempeuh in lungdam kohni a izat ahih man bangin tuani-in zong Pasian tungah lungdam nako un. I biak Pasian in lungdamkoh ding hong kal Pasian ahi hi. Zomi khempeuh aw, i biak Pasian, hih ciang hong tun Pasian mangngialh lo-in lungdamkoh tangtang ni. Amah in thupha hongpia ding hi.\nI biak Tung Pasian in i Zogam i Zolei leh mun tuamtuam a kitheh thang aom Zomi khempeuh hong huai henla, ki-itna thupha tawh hong phungvuh den ta hen.\nPrevious: ZIUSA GENVAI: Sum Don Kikna ( RE: Pa Thang Khan Dal)\nNext: Malaysia Zomi Khuado 2014 Ka Siimna – 2 ~ Hau Za Cin


timestamp: atn

url: =UNITED PENTECOSTAL CHURCH TANGTHU ATOMIN. Agelh - Rev. Khen Za Sian B.A (Th.) - Laibu Saal\nHome > Thuluui/Articles > UNITED PENTECOSTAL CHURCH TANGTHU ATOMIN. Agelh - Rev. Khen Za Sian B.A (Th.)\nUNITED PENTECOSTAL CHURCH TANGTHU ATOMIN. Agelh - Rev. Khen Za Sian B.A (Th.)\nUNITED PENTECOSTAL CHURCH TANGTHU ATOMIN\nRev. Khen Za Sian B.A (Th.)\nUPC Biak Innpi. Tedim, Zogam\nUnited Pentecostal Church pen September 1945 kumin a hong piangkhia hi. A phualpi pen St. Louis 8855 Dunn Road, Hazelwood, Mo.63042-2299 U.S.A ah om hi.\nI. A HONG PIANKHIATZIA\nKum zabi 20na kipat tungin Kha Siangtho baptaizna a ngah mite leh a deih mite ahi zongin, kam tuampau a zangte nakpi takin kibehlapin khang mahmah hi. Tua bang mite in Kha Siangtho nasepna a sang zo lo pawlpi tuamtuam panin hawlkhiatna a ngah uh hi.\nAmaute in mapang khawma sep khopna a hoihna thu leh a kisap lam a phawk uh ciangin April 2-12, 1914 kumin Arkansas Hotspring (USA) ah thu kikupna a nei uh hi. Tua munah Assembly of God (AG) pawlpi a phuankhia uh hi. Chairman pen E.N. Bell hi a, Secretary pen H.A. Goss ahi hi. Tua hun laitakin AG pawlpi in thulet guipi nei tuam tuan lo uh hi. Form khat bawl uh a, tua pen pawlpi lutna a hih kei leh pawlpi mi hihna in a zang uh hi. Tua form sung banga gamta zote pen full member in a sang uh hi. Tua hun laitakin upna laigil (Article of Faith) kician zong nei lo uh a, upna leh Kha Siangtho kimakaihna (kamsanna or thuphuan) tung bekah a kinga uh hi.\nE. N. Bell in thungetna tawh Lai Siangtho a kan ciangin, Pasian khat bek om a hih lam leh, tua Pasian in Jesu a hihna thu a mukhia hi. Tua bek hi loin, Pentecost Pawi ni a Peter nasepna a hi Sawl.2:38 “Na mawhnate uh kisikkik unla, na vekpi un, na mawhnate uh a kimaisakna dingin Jesu min tawh ki baptaiz un,” cih kammal a muh ciangin, im zo loin ong genkhia hi. Tua bang thu a gen ciangin mi tampi in um-in tui a kiphum uh hi. Tua banga Pasian khat bek om a, tua Pasian in Jesu hi, ci a Jesu min tawh tui a kiphum khempeuhte pen AG sung panin kihawlkhia a, tuate lakah E.N. Bell leh H.A. Goss zong a kihel uh hi.\nTua upna in gam khempeuh zelin a hong kithehthang tak ciangin, a upna uh a kibat uh hangin kizopna kician nei nai lo uh hi. Tua banga upna neite khempeuh in ma pang khawmin nasep khopna in a hoih mahmah ahih lam hong theih tak ciangun Sept. 24-25, 1945 kumin Pentecostal Assemblies of Jesus Christ(PAJC) leh Pentecostal Church Incorporated (PCI) kigawmin “United Pentecostal Church” pawlpi a hong phut khia uh hi. Upna thu tawh kisai-in a hih leh Sawltak masate kalsuan dan ahi Sawltak Laibu banga kalsuan dingin a thukim uh hi.\nII. KAWLGAM SUNGAH\n1964 kumin Saikah khua ah UPC pawlkhat a na om khin uh hi. Tua kumin Rev. Ngul Kam makaihna tawh Bungtang khua leh Ngalang khua ah UPC a na om khin uh hi. Tua hun pawl mahin Sawbwayeshin khua ah Sanglura pawl zong a na om uh hi. Khampat ah zong tawm omin, Letpanchaung ah zong mi 70 khawng mah na om hi. Hih bang teng tawh Kawlgam ah hong kipan hi.\nRev. J. Ral Buaia pen India gam panin Lai Siangtho Sang kah a man khit ciangin, 1973 kumin Zangkong a hong tung hi. Tua hun a kipanin Kawlgam kumpite’ theihpihna a kingah hi. Kawlgam ah UPC Phualpi pen: No.20 Kominkochin Avenue,\nShwegondaing, Bahan G.P.O Box 228,\nTua hun a kipanin Kawlgam sung khempeuh ah hih thuman thutak kizelin, tu laitakin Kawlgam bup ah district 7 in kikhena, tuate in:\n1. Halkha District\n2. Tedim District\n3. Falam District\n4. Tahan District\n5. Kalaeymyo District\n6. Yangon District\n7. Kabaw Valley District- a kicite a hi hi.\nTua lo a dang pen Kachin gam leh Shan gam ah zong kinei hi. Siakhawk 27, khua 137 pha hi. License nei mi 173 pha a, ordained ngah mi 20 pha hi.\nIII. TEDIM MITE SUNGAH\n1953 kumin kipanin Pu Vai Za Dal pen UPC na suak khin hi. A hih hangin ama omna munin zil lo ahih manin, Tuiphum Pawlpi ah a na om hi. Sia Dam Khan Hang zong galkap sunga aom laitakin August 24, 1985 kumin Zangkong ah Jesu minin tui a kiphum hi. S. Ngo Khaw Nang leh Vung Khaw Gin zong Jesu minin Zangkong ah tui a kiphum uh hi. Rev. S. Ngo Khaw Nang, B.A (Phil.) in hunbit nasem dingin a hong kipan hi. Amah pen Tedim mite sungah hunbit nasem masa pen hi. 1978 kumin Sia Vung Khaw Gin in ama pianna khua Suanghoih ah hong ciah toin pawlpi hong phutkhia hi. Tua pawlpi pen Tedim mite lakah a masa pen hi. Tua kum mahin Rev. S. Ngo Khaw Nang in ama pianna khua ahi Mualnuam ah pawlpi a phutkhia hi.\n1978 kum pen Tedim gam adingin a ciapteh huai mahmah a hihna tampi a om hi. Bang hang hiam cih leh, kha khanlawhna a pian kum ahi hi. Tua bangin kha khanlawhna a pian ciangin ‘sawlna’, ‘kamsanna’, ‘thuphuan’ cih peuh hong tam zelzul ciangin, kha lamah lawpna a neite pen pawlpi a tuamtuam panin kihawlkhia a pawlmin nei nawn lo uh hi; amaute ‘khami’ a kici uh hi. Tua khamite’ sung panin Myo-uk Dai Khan Pau leh G. Khen Za Sian te in pawlpi khat peuh tawh kizop lohin hoih lo ding hi, ci-in Zangkong ah kizoppih ding pawlpi a zong dingin a pai suk uh leh, UPC tawh kituak pen hang, ci-in UPC ah a lut pah uh hi. A hong ciah uh ciangin G. Khen Za Sian in ama tenna khua ahi Sawbwayeshin ah April 4, 1979 in pawlpi phut a, zang gam a om Tedim mite’ sungah UPC a din masakna pen ahi hi. Myo-uk Dai Khan Pau zong Tedim a tun toh ciangin, April 1979 kum mahin Tedim ah UPC a phut hi. 1979 June kha a kipanin G. Khen Za Sian pen India ah Lai Siangtho Sang va kah a, 1981 kumin ‘Diploma Certificate’ tawh hong ciah hi. UPC sung a om Tedimte sung panin Lai Siangtho a zo masa pen ahi hi. Hih bangin Tedim mite sungah UPC upna hong khang semsem a, tuin biakna picing mahmah khat hong hita hi.\nUPC TE’ UPNA LAIGIL\nThu Masa: Lai Siangtho pen Pasian thu taktak leh bangmah khialhna a om lo, Pasian Kha Siangtho hansuahna (inspired) tawh ki-at hi, ci-in a um hi. “Pasian in a kam tawh hong piak Lai Siangtho sunga om khempeuh in Pasian mi in kicinga, a hoihna pawl pawlte a sep theihna dinga kigingkhol mi a suahna dingin thu hilh ding, mawhna lak ding, dikna ding thu hilh ding, leh thuman thutak hilh dingin thupha a bawl hi” (2 Tim. 3:16).\nLai Siangtho bekbek thunei dingin Pasian in mihingte a piak hi, ci-in san ding ahi hi. Thuhilhna ah ahi zongin, upna thu ah ahi zongin, lametna ahi zongin, pawlpi sunga kimakaihna leh, thupiakna khempeuhte in Lai Siangtho tawh kizomin kituak ding hi. Mi khempeuhte in a sim ding leh, a omna khempeuh ah simin a sin theih ding ahi hi (John 2:27). “… Pasian’ kamsangte’ thu in mite’ deihna bangin a hong tung ngei kei hi. Kha Siangtho’ hansuahna a ngah mite in Pasian kiang pan a ngen sawn uh hi” (2 Peter 1:2-21).\nUPNA GUIPITE (Articles of Faith)\nI. Pasian khat bek (The One True God)\nLai Siangtho in a hong hilhna bangin, a tawntungin a nungta Pasian khat bek a om hi, ci-in i um hi. Na khempeuhte tungah thuneihna a nei a siangtho, a deihna, a ngaihsutna leh, a geelnate kicinga, khentuam theih loh Pasian ahi hi. Tua Pasian in na khempeuh a bawlna panin Thuciam Lui hun in Pa in hong kilanga, hong hotkhiatna dingin Tapa za-in vangliatna tawh na hong sepna ah Kha Siangtho in hong kilang hi, ci-in i um hi, (1 Kor. 8:6; Efesa 4:6; 2 Kor. 5:19; Joel 2:28).\nLai Siangtho in Pasian a om lam i theih nading bekin hong gen lo a, tua Pasian um a a sang mite in leitung panin tua Pasian theithei bek tham loin, ama kianga teng den dingin thu hong ciamna zong hong kilangsak hi (Rom.1:19-32; 12:15). Pasian in pumpi ci leh sa nei lo ahih manin, leitung mit tawh a kimu thei hi lo hi. Tua ahih manin bul leh tawp a nei lo Kha a hi hi(John 4:23). “Kha in guh leh tang, ci leh sa nei lo hi” (Lk. 24:40).\nThukham a lianpen Jesu in a genna ah, “Thukham a lian pen in, Israel mite aw ngai un, eite Topa i Pasian in Topa khat bek ahi hi.” (Mk. 12:29; Thu. 6:4). “… mi khempeuh tungah a om, mi khempeuhte Pa ahi Pasian khat bek a om hi” (Efesa 4:6). Hih Pasian in Thuciam Lui hunin nam tuamtuam a a kilatna a om mah bangin, leitung ah a hong pai lai takin zong, Mihing Tapa in a hong kilang hi. Vantungah a kah toh khit ciangin Kha Siangtho in eite tawh a hong khawm hi.\nII. Pasian Tapa (The Son of God)\nLai Siangtho Lui sunga a kigen in Pasian khat hi a, tua pen Jehovah ci-in kithei hi. Tua Pasian pen Tapa in hong pai a, nungak siangtho Mary tung tawnin a hong suak hi. Paul in a genna ah : “Pasian biakna thu thukpi pen bangzahin lian hiam cih nial nading a om kei hi. Amah in pumpi ah kilang hi, a thumanna Kha Siangtho tawh a kilang hi. Vantung mite in a mu uh hi. Mi khempeuh lakah a thu kihilh hi. Leitung khempeuh ah a thu ki-um hi. Vangliatna tawh vantungah laktohna a ngah hi (1 Tim. 3:16). “Amah in ama mite kiangah hong pai-in ama mite in amah a sang zo kei uh hi” (John 1:11). Tua Pasian khat pen ci leh sa la a leitungah a hong pai pen in Zeisu ahi hi, cih i thei hi, Tua thu in Pasian in Khris sungah om a, leitung mite’ mawhna ciamteh loin, amah tawh kilemsaka, tua kilemna thu kote hong pia hi(1 Kor. 5:19).\nTopa Jesu sungah Pasian hihna khempeuh kicing hi, ci-in i um hi (Kol. 2:9). Na khempeuhte ama sungah a cinna in Pa deihna ahi hi (Kol.1:19-20). Jesu pen ci leh sa lam panin biakpiakna a piak dingin tuuno ahi hi. Tua in Pasian leh mihing kikalah hong kikham hi. “… Pasian khat bek om a, Pasian leh mite kikalah mi mah ahi a kikham Jesu khat bek a om hi” (1 Tim. 2:5).\nJesu in a Pa lamah Kha hi a, a nu lam panin mihing ahi hi. Tua ahih manin “Pasian Tapa, mihing tapa, Pasian mi” hi cih i um hi. Na khempeuh a khe nuai ah koih hi, cih pen Lai Siangtho sungah om hi. N khempeuh khia hi (koih) hi a cih ciangin, na khempeuh a khiasakpa Pasian om lai lai hi cih kitel mahmah hi. Na khempeuh Jesu Khris nuai ah a khiat khit ciangin, a mihing hihnate bei siangta ding ahih manin, tapa ahihna in Pasian ukna mang ding hi. Tua khit ciangin Pasian ahihna in na khempeuh tungah na khempeuh ahi ding hi (1 Kor. 15:27-28).\n“Keimah in Alpha leh Omega ka hi hi…. tu lai takin a om, tunung ciangin a hong pai ding, a vanglian Pasian in ci hi” (Mang, 1:8). “Lau kei in, Keimah in a masa bel leh a nunung bel ka hi hi. Nidang lai in ka sih ngei hangin, en in, tuin a tawntungin ka nungta a, sihna leh sihna gam kong honna ka nei hi” (Mang. 1:18).\nIII. Min (The Name)\nPasian in ahih leh a sepna tawh kizui-in min tuamtuam a nei hi. Jehovah-Ellohim= Na khempeuh a bawl Pasian cihna hi. Jehovah-Elsadai= Na khempeuh a hih thei Pasian, cihna hi. Jehovah- Adonai= Topa Pasian, cihna hi.\nJehovah cih kammal pen Thuciam Lui hunin hotkhiatna tawh kisai-in a zat uh Pasian’ min ahi hi. “… eite adingin naungek khat hong suak a, eite tungah tapa khat hong kipia hi; ama liangko tungah ukna om dinga, ama min Lamdang, Thulakpa, Vanglian Pasian, Tawntungpa, Nopsakna Kumpi, a kici ding hi” (Isaiah 9:6). Kamsangpa genkholhna pen Jesu a hong suah ciangin a kicingin kimu hi. “Amah in tapa a nei ding hi. Tua Tapa in Ama mi pawlte mawhna sung panin gumkhia ding ahih ciangin a min Jesu na phuak ding hi” (Mt. 1:21).\n“Tua mi simloh midang tungah gupna thu a om kei hi. … ama min simloh eite gup nading vannuai mite lakah a hong pia ding min dang khat beek a om kei hi” (Sawl. 4:12). Tua ahih manin Pasian’ min pen Jesu hi, ci-in umin, a kisang hi.\nIV. Mihing Piansakna leh Pukna\nA cilin Pasian in mihing pen a siangtho, kihhuaina bangmah nei loin hong bawl hi. Ahi zongin Pasian thupiakna a zuih loh manun, mihing masapen ahi Adam leh Eve te in amau sianthona leh a kicinna mun panin a puk uh hi. Pasian in Eden huan sung panin hawlkhia hi. Tua ahih manin mihing khat thuman lohna hangin, leitungah mawhna hong lut hi (Pian. 1:27; Rom. 3:23). Tua ahih manin mi khat hangin leitungah mawhna hong tunga, tua mawhna thaman in sihna ahi hi. Mi khempeuh mawh khin ahih manin, mi vannuai khempeuhte tungah mawhna thaman sihna in uk hi (Rom. 5:12).\nV. Kisikkikna leh Kikhelna\nHehpihna leh mawhna maisakna man tak pen lungsim taktak tawh mawhnei i hih lam kiphawka, kisikkik a, i mawhnate nusia in Jesu i up ciangin kingah thei bek hi. Mihingte in Topa Jesu i upna hang bek in diksakna a ngah thei i hi hi (Rom. 5:1). Baptaizpa Johan in mawhna kisikkikna thu hilh a, Topa Jesu in zong kisikna thu na gen hi. Jesu nungzuite in zong kisikkikna thu pen Judah mite leh Jentelte tungah nasia takin a na gen uh hi (Sawl. 2:38; 11:18; 17:30).\nKisikkikna cih kammal pen paubul lam panin a deihna bulpi in Pasian deihna tawh kituak lo, ngaihsutna, gamtatna, duhna, deihnate khempeuh panin Pasian kiang zuana Ama deihna banga nuntakna hi hi.\nJesu in, “Note zong na mawhna uh na kisikkik kei uh leh, amaute bangin na kisia khin ding uh hi” (Luka 13:3) a ci hi. “Ama min tawh kisikkikna thu leh, mawhna kimaisakna thu Jerusalem khua a kipan mipawl khempeuhte kiangah a kigen ding hi” (Luke 24:”47).\nVI. Tuiphumna (Water Baptism)\nLai Siangtho in a hong hilhna bangin tui sung teekteek mah ah kiphum ding ahi hi. Tua bang a kiphum dingte pen a mawhna kisikkik takpi a, tua mawhnate taisana, leitung ci leh sa deihna nusia nuam taktakte ading ahi hi. Lungdamna thu a gen thei dinga Pawlpite in license a piakte bek in a phum thei ding uh hi. Nungzui masate in a sep dan bangmah un Jesu um a, a sangte bek Jesu min tawh tui sungah phum ding ahi hi (Sawl. 2:38; 8:16; 10:48; 19:5,6). Matt. 28:19 sunga Jesu genna pen vaikhakna hi a, Jesu in a gen banga gen sawn kawikawi dingin thu pia lo ahih manin, a deihna bulpi in Pa min, Tapa min, Kha Siangtho min, na ci teektek ahi manin, tua a min in Sawltak masate’ zat ahi Jesu min ahih manin, Jesu min bek lo a tuiphum ding ahi hi.\nVII. Kha Siangtho Baptaizna( Baptism od the Holy Spirit)\n“Amah in Kha Siangtho leh mei sungah hong baptaiz ding hi” (Matt. 3:11). Topa Jesu in Sawltak 1:15 ah, “Ahih hangin a sawt loin, note in Kha Siangtho tawh na ki baptaiz ding uh hi,” ci hi.\n“… amaute khempeuh in Kha Siangtho tawh kidimin, Kha Siangtho in thu a piak bangin kamtuam tawh thu ahilh uh hi”: (Sawl. 2:4). Kha Siangtho baptaizna, Kha Siangtho tawh kidimna, Kha Siangtho thupha cihte pen a tuam ciat ahihna leh, Kha khat pana hong luangkhia ahihna pen Lai Siangtho i et ciangin kitel mahmah hi.\nMi khempeuh in Kha Siangtho neihna ding thu pen Lai Siangtho’ hong genna leh a hong hilhnate lak panin a thupi penpen ahi hi. Tua ahih manin Kha Siangtho baptaizna, Kha Saingtho tawh kisimna, Kha Siangtho in thu a piak banga kamtuamtuam a paunate neih ciat ding ahi hi.\nKamtuam tawh pauna pen Sawl.2:4; 10:46; 19:5,6 sungah kician takin kimu thei hi. Korinth Masa a lian 12, 13 sungah zong kimu thei hi. Hihte khempeuh a piapa a kibang hi a, a zatdan leh a zatzia a kilamdang bek ahi hi.\nPasian in a kamsang Joel zangin hih bangin na gen khol hi: “… Mi khempeuh tungah ka kha ka bua ding…” (Joel 2:28). Peter in zong, “Pasian ziat lamah phatna ngah a, Pa kiangah Kha Siangtho kiciamna a ngah khit ciangin, note’n na muh uh nate ong bua zo hi,” a ci hi (Sawl.2:33). “Kiciamna in note leh na tate uh ahi zongin, a gamla a om Topa Pasian in a sapsate khempeuh ading ahi hi” (Sawl. 2:38).\nVIII. Thuhilhna leh Upna Laigil (Fundamental Doctrine)\nHih Pawlpi thuhilhna leh upna laigil pen Lai Siangtho in gupkhiatna bucing (full salvation) a cih pen mawhna kisikkikna, mawhna maisakna dinga Jesu’ min tawh tui kiphumna, Kha Siangtho baptaizna ngah hi cih kitelna a hi, Kha Siangtho in thu a piak banga kam tuamtuam paunate ahi hi. Upna lam kipumkhatna a khenkham thei ngaihsutna kibat lohnate nuasia in, upna lama kipumkhat a i om matengin, lungsim kikhata om tawntungna dingin kihilh ding ahi hi.\nIX. Cina Damsakna (Divine Healing)\nPasian in Moses zangin Israel minamte Izipt gam panin a paikhiat khit ciangin, Jehovah Pasian in thuciam a piak masak penpen in ‘cina damna’ (covenant of healing) ahi hi. “Note in na Topa Pasian thu kimtakin na ngaih uh a, ama mai ah a man nate hihin , ama thupiakte don a, ama ngeina kipte khempeuh na zuih uh leh, Izipt mite tunga ka tunsak natnate khat beek kong tungsak kei ding hi; bang hang hiam cih leh, keimah in Topa, note a hong damsakpa (Jehovah Rapha) ka hi hi,” a ci hi (Pai. 15:26).\nPasian in a hong damsak zato mangpa hi a, leitung khempeuh ah a hoih leh a pha penpen Topa ahi hi. Topa Jesu in leitungah a om lai-in, mun tuamtuam ah mi tampi a damsak hi (Matt. 4:23, 24).\nJesu in zan ni, tuni, a tawntungin kikhel ngei lo hi (Heb. 13:8). Topa Jesu’ hong thuaknate in i kha ading bek hi lo a, pumpi ci leh sa ading zong ahi hi. “Eite khialhna bangin amah kiliamsak a, eite mawhna hangin amah kisatnim hi; eite hong damsakin a hong thuhilhna ama tungah om a, ama liamna tawh eite i dam uh hi” (Isaiah 53:5; Matt. 8:17; 1 Peter 2:24).\nPasian hong damsakna in a hong gupkhiatna tawh kithuah pah hi, cih tel takin i thei hi. Hih thu pen tu hun adingin zong kip lai hi. Topa Jesu in, “Cinate tungah a khut uh a ngak ciangun amaute a dam ding uh hi,” a ci hi (Mk. 16:18). Jeim in Khristiante tunga a laikhakna ah, “Note lakah cina a om leh, pawlpi upate sam hen. Tuate in Topa’ min suangin cinate sathau tawh zutin, amaute aa dingin thungetsak uh hen. Tua bang na bawl uh leh upna hanga thungetna in cinapa a noptuamsak ding hi,” a ci hi (Jeim 5:14, 25).\nHih Topa kammalte in tuhun donga pawlpite a ding ahi hi. Pasian in na khempeuh bawl thei in mi sisa nangawn a thosak thei hi.\nX. Nekkhawmbawlna Thu ( Holy Communion)\nTopa a kimat ding leh a kilehhek ding zanin, Paisan Pawi a bawlna uh ah, ama nasepna-in a tawntunga i sepdan ding thu a hong piakna hi . “Hih khomun in note adinga hong kipia keima pumpi a hi hi. Kei nong ngaihsutna dingun hih bangin na hih un. Hih hai note adinga kibua, kiciiamna thak a lak keima si ahi hi, a ci hi (Lk. 22:19-20). “Hih khomun in keima pumpi ahi hi; la unla ne un. Hai zong la-in, Note’n na vekpi un dawn un; mi tampi’ mawhna kimaisakna dinga kibua, keima sisan tawh kiciamna thak ahi hi,” (Matt. 26:26-28). Sawltak Paul in zong Khristiante zat ding ahih lam a na gen hi (1 Kor. 11:23, 24).\nA tunga Lai Siangtho munte i et ciangin, ei Khristiante adingin zat loh a kiphamawh leh, i zat den ding ahih lam kitel mahmah hi. Anlum leh lenggah tui zat ding hi a, tuate in Jesu’ si leh sa tang ahi hi. Jesu’ sihna in kuamah deidanna a om loh mah bangin, nekkhawm nekna ah zong kuamah kidei danna om loin, a ut peuhmah in nek khawm ding ahi hi. Hih banga Jesu’ si leh sa nekna in mihing te adingin, si leh sa lam ahi zongin, kha lamah ahi zongin, phattuamna leh thupha tampi hong pia hi.\nXI. Khe Silna (Foot Washing)\nPaisan Pawi a man khit ciangin Jesu in a nungzuite khe silsakin dial tawh a nulsak hi. “Jesu ding in a puanza suahin a kawng a gak hi. Kuang sungah tui sungin a nungzuite’ khe a sil sak hi,” (Johan 13:4-5). “Keimah in note Topa leh sia hi napi-in na khe uh kong silsak leh, note khat leh khat na kisilsak ding uh hi. Bang hang hiam cih leh, keimah in note tungah ka hih bangin, note in na hihna dingun lim kong lak hi,” (Johan 13:14-15). I Topa in ama pumpi tektekin a hong lah ahih manin, ei lam panin zuih ding leh sep ding bek i mawhpuakna ahi hi. Tua ahih manin ama hong lahna mah bangin, eite’n zong khat leh khat i khete i kisilsak ding ahi hi. Tua in kiniamkhiatna lahna ahi hi.\nXII. Sianthona (Holiness)\nPasian thu in a hong hilhna a om mah bangin Pasian tate in gamtat luhekna khempeuh ah a siangtho taka nuntak ding ahi hi. Pasian in hong lam lahna leh hong hilhna bangin nuntak ding ahi hi. Bang hang hiam cih leh, i pumpi pen Pasian Kha Saingtho teenna biak innpi ahi hi (1 Kor. 3:16). “Thupha lametna leh Pasian lian eite Honpa Topa Jesu Khris’ vangliatna hong kilat ding eite in lamenin, Pasian thu tawh kituak lo gamtatna leh, deih gawhnate nial in, tu laitakin khawvel zulhtat lohna, thuman gamtatna, Pasian biakna lamah nopsakna bawl dingin, Pasian thupha hehpihna hong kilanga, mi khempeuh gupna thu hong paipih zo hi” (Titus 2:11-12).\n“Tua bang deihna in note hong sam zo hi. Khris in zong note ading gimna thuaka, ama khe khap na zuihna dingun a lim a koih zo hi. Amah in mawhna a hih kei hi, a kam in zong zuauthu a gen kei hi,” (1 Peter 2:21-22). “Mi khempeuh tawh kilem in nopsakna ahi zongin a siangtho gamtatna ahi zongin, na phak mateng un delh un. Tua bangin a siangtho gamtatna a om kei leh, kuamah in Pasian a mu thei kei ding hi” (Heb. 12:14). “A hong sampa a siangtho mah bangin, na hihna khempeuh uh na siangthosak un. Bang hang hiam cih leh, keimah a siangtho ka hih ciangin, note zong na siangtho ding uh ahi hi,”(1 Peter 1:15). “Khris in leitung a kipiansak ma in, a kiciamteh kholh hangin, ama hangin Pasian a um mite adingin a nunung bek hun ciangin hong kilang ding hi,’ (1 Peter 1:20).\nTua ahih manin, Pawlpi mite in Pasian tawh a kisai lo, Pasian deihloh nate tawh nuntakna khopna in pawlpi nuntakzia hi lo hi. Leitung a a kih huai nate khempeuh leh, tua nate a kisepna munte ah pai-in kihel het loh ding ahi hi. A zaw deuh in cinema, leitung gualnopna leh lamna mun, politics, zu mun, kisilna mun (nu leh pa kisil khopna mun), numei sam tanna, pasal’ sam khawina, a kilawm lo zah dong kizepna, numei puan ban tom silhna, zu dawnna, guih theih a tuamtuamte, vedio film hoih lo etna, leitung kimawlna leh, leitung nopsakna munte ah pai lo a, kihel lo dingin pawlpi mi khempeuh kihilh a kitai ding ahi hi. Kha Siangtho lamah tha i ngah theihna ding mun ahi zongin, Jesu hong paikikna dingte ngaihsun dena, a siangtho nuntakna tawh i nuntak den ding ahi hi.\nXIII. Pasian Hehpihna (The Grace of God).\n“Mi khempeuh tungah gupna a tung theihna dingin Pasian hong itna a kilang hi. Pasian thu tawh kutak lo gamtatnate leh, deihgawhnate nei loin, tulai takin khuavel zulhtat lohna, thu man gamtatna, Pasian biakinn lamah nopsakna bawlna dingin, Pasian thupha hehpihna hong kilang a, mi khempeuh kiangah gupna thu hong paipih zo hi,” (Titus 2:11-12). “Thukham in Moses khut tungah a kipia hi; ahih hangin hehpihna leh thuman thutak pen Jesu Khris khut tungah a hong piang hi,” (Johan 1:13).\nKhristiante in gupna a ngah theihna dingin Pasian tawh a om khawm tawntung mi leh, Pasian itna sungah a pumpi a kem tawntung zo mite hi ding uh hi (Judah 21). Hehpihna in a deihna bulpi pen deihsakna tawh kibang hi. Pasian’ deihna tawh kituak lo a i gamtat ciangin, tua hehpihna panin a kitaimang suaka, kisikkik loin i nuntak tawntung leh, a tawpna ah hell khuk a kitung ding ahi hi (Johan 15:2-6; 2 Peter 2:20-22). Lai Siangtho mun tuamtuam ah zong na gen hi (Heb. 6:4-6). “Note in thu upna hangin hehpihna tawh gupna na ngah zo uh hi. Note ut thu a ngah na hi kei uh hi. Pasian letsong ahi hi (Efesa 2:8).\nXIV. Na Khempeuh Bawlphatkikna\nNa khempeuhte bawlphat kikna om ding ahih lam i thei hi. Hih thu pen Pasian in nidang lai a kamsangte zangin a gensa ahi hi (Sawl. 3:21). Ahi zongin dawimangpa leh nungzuite a hi mimawh mi khial khempeuhte adingin bawlphatkikna om nawn lo ding hi (Mang.20:10).\nXV. Thumanlo Kipawlna (Illegal Society)\nPasian mite in Pasian thupiakna bangin, a man lo kipawlna Lai Siangtho tawh a kituak lo upna, politics leh, thu um lo mite’ kipawlna khempeuh ah kihel lo ding hi. Amaute tawh kipawl in kizawlmat kha lo ding hi (Jeim 5:5-7; 2 Kor. 6:14-18).\nXVI. Mi Siangthote Kikhelna (Translation of Saints)\nTopa hong pai kik nading hun naita hi, cih i um hi. Ahong pai ciangin Khris sunga a sisate hong thokik dinga, a nungta laite in mitphiat kal in kikhelna om dinga Topa dawn dingin vantungah i pai ding hi (1 Thess. 4:13-17; 1 Kor. 15:51-54; Fil. 3:20-21).\nXVII. Kiteenna leh Kimakna (Marriage & Divorce)\n“Ke’n kong cihin ah, a dang pasal tawh a mawh longal, thu dang hanga a zi ma a, numei dang tawh a kitengte in a vekpi in numei tawh a mawh hi” (Matt. 19:9; 5:32). Hih bangin mawhna a bawl uh leh, a man lo zawzaw numei ahi zongin, pasal ahi zongin, Jesu min tawh a siangtho kitenna a nei kik thei ding uh hi. Pasian nasemte ading nuntakna a siangtho kideih ahih manin, zi/pasal nei nawn kei leh hoihzaw hi.\nKitenna thu leh kimakna thu tawh kisai-in thu kikupna om masa hamtang ding hi. Mi khat hang in nawngkaina zong om thei a, a thu telcianna in lopi-in, vai hawm thei lo ding hi. Thu tuamtuam hangin hih thute hong piang thei ahih manin, i ngeina cih tentan zong om thei lo hi. A thu tawh kizui-in ngaihsut ding ahi hi. Tua ahih manin, nupa kikal thu tawh kisai-in, amaute geel kikal thu leh, amau thu a vaihawmte’ khensatna tungah kinga hi, ci-in kingaihsun hi.\nXVIII. Sawma Khat Thu (Tithing)\nAbraham huna kipanin, sawma khat pen Pasian in ama nasep nading leh, ama gam a zaina dingin, a kipia ahih lam i thei hi. Sawma khat pen Abraham’ upna panin hong piangkhia hi a, Pasian in zong a deih a kipsak sa ahi hi. Moses thukham in zong na paai tuan loin, na zang hi. Jesu in zong nialna nei tuan lo hi (Matt. 23:23). Paul in zong Pasian thupha na ngah bangciat un na khia un, a ci hi. Pasian neihsa ahi sawma khat pen guksak dingin kilawm lo hi. Sawma khat leh a dang dang piaknate zong ahi hi. Sama khat piak pen Pasian kianga pan a thupha i ngah nading a vantung kong honna ahi hi (Mal.3:6-12)\nXIX. Topa Jesu Hong Paikikna (Second Coming)\nJesu in ama pumpi mahmah tawh i omna leitungah hong kum kik dinga, vantunga a kilak toh laitaka a mel lian mah tawh hong pai kik ding hi. Jesu in zong a genkholhsa ahi hi. Khristian masate in hong hilh sawn uh a, tuni ciang donga Pasian a um taktakte adingin nihvei a hong paikik nading pen i lametna, i kihehnepna leh, i tangkona thupi pen ahi hi (Matt.24; Sawl. 1:11; 3:19-21; 1 Kor. 11:26; Fil.3:20, 21; 1 Thess. 4:14-18; Titu 2:13, 14).\nXX. Kum 1,000 Manna ( Millennium)\nLeitungah haksatna lianpi hong tung dinga, ahi zongin a kipatna hi ding hi. Tua khit ciangin leitung pian cila kipan a om ngei lo, gimna lianpi a hong tung ding hi (Matt. 24:3-8; Dan. 12:1). Tua gimna lianpi khit ciangin i tenna leitung adingin, ni leh khate a thakin kum tul hun sunga dingin ahong suak ding uh hi, ci-in i um hi (Mang.20:1-5; Isaiah 65:17-25; Matt. 5:5; Dan. 7:27; Mikah 4:1-2; Heb. 2:14; Rom. 11:25-27).\nXXI. A Nunung pen Thukhenna (Final Judgment)\nKum tulkhat manna a bei ciangin, misi sate hong thokik ding uh a, thukhenna tokhom kangpi mai ah a hong kikhawm ding uh hi. Nuntakna laibu pi kiphen dinga, tua sunga min om kha lo peuhmah meilipi ah a tawntung adingin a kikhia ding hi. Satan leh ama nungzuite adingin, a kibawl khol, a mit ngeilo meilipi ah a om tawntung ding uh hi. Midikte ahih leh, Topa tawh a tawntungin a mang khawm ta ding uh hi (Matt. 25:41; Mang. 20:7-15; 21:8).\nZomi leh Biakna Laibu laimai 29-46\nLaibu bawl leh ahawmkhia Dr. Khen Za Sian in phalna hong piakna tawh Zomi eLibrary / Laibusaal in aki tei(Type) kik ahi hi.\nBiakna Pawlpi Pasian Thu Taangthu Thuluui/Articles\nTuang Lang June 7, 2016 at 7:55 AM\nRev. Dam Khan Hang ki tuiphum kum 1975 in na sim sak un.\nItem Reviewed: UNITED PENTECOSTAL CHURCH TANGTHU ATOMIN. Agelh - Rev. Khen Za Sian B.A (Th.) Description: Rating: 5 Reviewed By: Cinpu Zomi


url: =Ngaih Anglai Zal Dingin – 10 ~ Hau Za Cin :: ZOMI DAILY\nposted on 21 September 2015 at 9:29 pm Lomkholna: Article, Hauzacin\nNgaih Anglai Zal Dingin – 10\n“Lawm Kimno bel a lawmpa galkap bu ahih cianga hong ciah ciang ‘galkap zineih’ acihte in tonkhawm pahlo dia maw”\n“Lawm Niangno zong e, U Suanno bang hong tung bang hileh tuni i zin khawm thei mawk dinga maw”\n“Hilua ei, hong tunloh ei a hampha hi hang mate?”\n“Mawk peuhmah uh cia… noh na hamphat uh hang kei hamsia hiveng…”\n“Sorry, lawm Niangno..”\n“A, phamawhlua hi kei e”\n“Hong tungpah incia. I zin kikal na tung mawk leh maw?”\n“Aive maw… ka va ciahkik mai dia… mate lawm Kimno”\n“Hilo e, ong ciah leh zong hong ngak ding hilo maw… lungkham ken…”\nA kiciamnuih kawmkawm un Kaptel khua nawl tung uh a, naupang vasa vai leh nupi singpua te tawh a tonkhawm uh hi. Khuasung a lut uh ciang a upmawh uh sangin khua na nuamzaw a, tua zan giak ding, a zingciang Lennupa ah pai ding cih akhentat uh hi. Kimno lawmnu te inn ah zintung in zan ciang lengla hong hawhte tawh a holim khit uh ciangin a lum uh hi. Zingsang ciangin Kimno leh Niangno thobaih in a paipih ding uh lawmte kiangah a hawh uh hi.\n“Tuni, Zomi te thupi sak mahmah Lennupa mual ah a kah ding ihih manin i lawmngaihte zong mangngilh phot ding hilo dia, mate lawmte”\n“Makainu Nu Cing aw, tua bang hithei kei ei. Lawmpate pen kingilh thei kei veh aw. Amau phawkluat man maha hong kizin hi ei. A diak in lawm lawm…. bang maw… ehemmmmm”\n“Aw, hi e, hi e. Ka cih ciang lungzuanglua lo ding ka cihna e..”\n“Kei bel ka u Suan mah ngai ngaungau mai ing.”\n“Kei zong ka u…. mah ci ing”\n“Nang a pen a min banga le lawm Kimno?”\n“Kei a bel a min zong gen ngam keng e..”\n“Hong gen peuh aw….”\n“Gen ngam keng e Nu Cing aw”\n“Gen leng lungzuan bang nuamtuam aive”\n“Tua ahih leh lah u Kap ci ing e… Bu hi in, mi khempeuh in Bu Kap ciin sam uh”\n“Aw, amah Bu ahih leh bel nang hampha ni ciai…”\n“Hamphatna tuam ding om kei e.”\n“Hampha mah kei dia lukhu tawh taih khedap tawh kizem linlian dinghiven. Kei zong ka nungak lai galkap bu zi ding ka ut hiven… ngah zolo e maw”\n“Hi maw, koh, tu hun ciang kuamah in galkap zi ding ut nawn kei ung.”\n“Bang utta nai vua…?”\n“Lawm Niangno dong dihve?”\n“Bangte ki utta a lawm Niang?”\n“Thei tuan peuhmah kei hang e…”\n“Nanga te e, tu hun ciang a kideihte…”\n“Aw, aw, aw…. gamdang pai, gamdang nasemte a cihna uh hi”\n“Tuhun ciang a tuate mah kideihzaw mah ei. Ka tanu zong a nungak ciang gamdang paisak ding ka cih hiveh aw”\n“Nu Cing, nang bel ngaihsun siam cia. Koh, ka lawm Niangno uh maw a sawtlo a gamdang khawng hong tunsan ziauna mel thei kei ung. Tuni i kikholh theih zong hampha kisa ung”\n“Huiiiii… nuam ei. Lawm Kimno aive ‘Bunu’ suakpah ding hiven. Bu Kap hong tung leh paipah mailo dia”\n“Ko bel kigen thei kei ei lawm Niangno. Gamdang pai bang om leh zui nuamzawlo ding ka maw… haaaa?”\n“Himah ei. Kei a mah hoih pen. U Suanno mah hoih pen. Gamdang paite mah hoih pen”\n“Lungzuanna zong tam pen… heeee”\n“I holimlim kikal Lennupa a tung hita hang ei. Hua pen a Nu, hua pen a Pa hi. Amau pen lui bang hi in, tui luan ciang a kuang dimin luang ziahziah hi. Kipeh dekdek, lah kipehlo a luang in a tawp dong a luang hi. En gawm in kipehsak leng zong a zan ciang na kikhen kik in, amau luanna ngei mah ah na luang uh hi. Lennupa bang kei ni maw… ciin kigen thei hi. Kigawm dekdek, lah kigawm ngeilo…”\n“Lungdam ei Nu Cing… tua tangthu nong gen”\nSun thapai om, sun ann ne, khuadak, Heisokpak lo, mun tuamtuam ah vak kawikawi in, nitum kuan ciangin Kaptel lam zuanin a ciahkik uh hi. Niangno lungzuan nem tuam mahmah napi, sun thapai a u Suanno bek mah a lungsim ah tamzaw a, a ngilh thei tuan kei hi. Cikciang u Suan hong tung tam, cik ciang ka kimu tam uh. cik ciang a laikhak ka ngah tam maw… cih bekbek a lungsim ah a om hi. Lungzuang lunglenna tampi mah tawh khua lam a zuan kik liailiai uh hi.\nKhuazin zawh ihmut hun ma in Kaptel khua tung kik in, tua san ah zan a giak kik uh hi.\nPrevious: Articles & Comments\nNext: Pentecost leh Babel Tausang Ki Keelki (2) ~ Rev. Fr. Damian Dal


url: =GZA muhdan (Perspective) a tuamtuam ~ Pau Khat Suan :: ZOMI DAILY\nGZA muhdan (Perspective) a tuamtuam ~ Pau Khat Suan\nposted on 23 March 2012 at 1:09 pm Lomkholna: GZA, News, Paukhatsuan, Politics\nZomi u le nau,\nA masa in na khat peuhpeuh/ thu khatpeuhpeuh i muhdan aki lamdan’ man in kitelkhialhna om thei zel hi. Ataktak in muhdan kibanglo hibek a, gawmkhawm siam in, khinkhai siam hile hang tua akibanglo muhna tuamtuam, ngaihsutna tuamtuamte mah in pilna leh khantohna lianpi i minam sung ah ong piangsak thei ding hi ci-in ka um hi.\nHih lai sung a ka at khempeuh GZA tawh kisai kei mimal muhna ( personal perspective ) ahi hi. Aman/ adik pawl omding a, ka khialhkhakna zong om kha ding hi. Muhdan akibanglo a om leh ong theisiam a, “kei’ muhdan hibanghi”… ci-a ngaihsut khop/kaak theih ding a iki gen ding, i ngaihsut khop ding leh i gawm siam ding ka lunggulhna kong gen masa nuam hi.\nGZA tawh kisai thu patna\nA beisa 2011 April kha in makaipi teng Singapore ah a khatveina thu kikupna nei uh hi. Tua thu kikupna pan in mailam nasepna ding Department 15 leh tua departmentte ah panmun len ding mimal ong sehkhia uh hi. Dec 14-17 sung department khempeuh pan in a hithei khempeuh paikhawm in, Kawlpi ah a khatveina GZA Khawmpi kinei hi. Hih thu khempeuh i theih ciatsa ahi hi. GZA General Secretary Dr. Chin Do Kham in zong, meeting thu pulakna khatvei ong hawm khia khin zo hi.\nAhih hang in kei mahmah a kipan akua mapeuh in GZA kipawlna tawh kisai kalsuan zia, sep le bawl zia, mapan zia leh vaihawm/geel zia tuamtuamte siangtak in i tel kei hi. Tua ahih man in kei mimal muhna ( personal perspective ) leh ka sandan tawm ong kuppih nuam kahi a, a lunglutte in zong no muhna nong kuppih ding uh ka lunggulh mahmah hi.\nMIPI leh MAKAI PERSPECTIVE KIBANG LO\nI. Zogam Mipi leh GZA ka muhdan\nZomite Kawlgam leh India gamsung mun tuamtuam bek hilo in leitung mun khempeuh, gam tampi ( tu laitak Gam 35; Dr, J.M Paupu ) iki thehthang khin hi. I gam le lei, i minam tawh ki gamla in, i khua i tui ki ngai mahmah ciat hi.Banghang hiam cih leh tu laitak a gamdang a tung Zomite pen khang masa ( First generation imigrant ) hipan ihih man in i lunglen ciang, i khuangaih ciang, i nuam ciang, i dah ciang….. na khempeuh/ hun khempeuh ah i gam, i khua itui, i u le nau kiphawk ciat hi. Haksat gentheihna leh dahna kahnate bek lunglen’na hilo in, nuamna, gualzawh lawhcin’na nangawn lunglen’na ong suak hi. Namdang Gamdang mite’ nopsak dan, khantohdan, pilna siamna leh neih le lam imuh ciangi gam i lei ah hici bang khantohna, zopsakna, khuasak ziate leh pilsinna, neih le lam …cihte bangci bang in ong tung thei ding hiam? bangci bang in i gam i khangto sak thei ding hiam? ei’n bangci bang leh koi mun ah mapang thei ding cih ki ngaihsun, ki lunggulh ciat ahi hi.\nTuamah bang in Kawlgam, India leh Zogam sung a a omlaite in zong, mite bang in nuntak khuasak leh pilsinna, hauhna, cidamna cihte khempeuh ah a sang zaw, a nuamzaw, a khangto zaw ding nakpitak i lunggulh ciat hi.\nTuabang hun laitak in, Biakna sung a i-muan, i-suan i siapite’ makaihna tawh GZA ci in, minam sung a huamkim zo ding kipawlna, mapanna lianpi khat ong din’ ciang Zogam leh leitung munkhempeuh a a-om Zomi khempeuh ki nuam mahmah a, a tung a i-gensa i lunggulh khempeuh ong masuatpih ding in ki lam-en ciat hi. Tuabang laitak in, GZA Siapite ii a khatveina thu kikupna ( Singapore ) pan in GZA ii ngimna bulpi “A Bucing Khantohna” cih i-zak sawnsawn ciang, GZA in bangci bang in ong mapii in, ong mualsuah pih ding hiam cih pen GZA tungpan a i lam-et lianpen leh i-theihnop, i-zaknop pen ahi hi.\nGZA in panmun tuamtuam ah eimi sung pan mi muanhuai tampi mah kaikhawm in, sep leh bawl ding geel ding, semding cih bang in,….”ding, ding,ding……” bek hilo in, vaihawm pah ding, kipan pah ding, sempah – bawlpah ding…..“pah ding….pah ding“ …. cih a lam-en ihi hi.\nIh lam-et mah bang in GZA in,\n1) Eimi sung pan apil, asiam, ahau, gam le nam a it tampi mah kaikhawm in, panmun tuamtuam ah guang in nasep ding ong kipan ahi hi.\n2) Kawlpi ah a khatveina GZA Khawmpi bawl in, ong paikhawm thei khempeuh in gam le nam a’ding deihsakna, lunggulhna leh sepnopna takpi tawh ngaihsutna ki sungkhawm, kikum khawm, ki geelkhawm takpi mah hi. Tua ngaihsutna leh geelnate Khawmpi thu ciamteh lai-at te’n limtak in ciamteh uh hi.\n3) Khawmpi pai khempeuh zong tha ngah mahmah sa in innlam ciat ki zuankik a, inntek mipi in zong nakpitak tha kingah hi.\n4) Tua Khawmpi sung a thu le la ki geel khempeuh khat khit khat kisem to pah zatzat ding in i lunggulh ciat a, tuamah bang in i lam-en ciat hi.\nAhi zong in, kei’ mimal muhna ah, tuni ciangciang, sep le bawl ding geelsa khempeuh pen Department makai te’n Siapite’ sawlna/thupiakna a ngak hiam, ahih kei leh ahang dang bang hiding hiam kithei lo a, sepkhiatna kimu nailo ahi hi. Tuabang a Department makaite’n ong patloh hang Siapi te’ ngaihsutna ah Department tuamtuam te’n amau tawh kisai munte ong panpah ding a lam-en uh a, sawlna piaksawn kikkik ding kisam sa nawnlo uh ahi tam ci-in zong ka ngaihsun zel hi. A min zo taktaklo thu ( kizopna dan ) khat omlai leh kilawm kasa hi.\nDepartment makai te’n ong patloh ciang panmun len a kiseh ahih hang, a neulam a pangkha te’n lah kipat lunglung dan omthei phalo a, a awk keei na zong om hileh kilawm kasa a, zong hi takpi ding in ka um hi. Tuabang kawmkal ah makai leh panmun len pawlkhat leuleu amau’ panmun ah semlo in, amau tawh kisai masa lo mun pawlkhat ah ana kizen mahmah bang lah om kawikawi zel hi.\nHihbang teng hang in Mipi’ muhna leh lam-etna zah in vaihawmna, sep le bawlna cihte manlang zatzat phalo hi leh kilawm kasa hi.\nII. Makai Siapite leh GZA ka muhdan\nA khatveina Siapite’ thu kikupna Singapore ah a neihkhit uh ciang, a masa pen a Makaipi Rev Dr. Simon Pau Khan En in ong gen thu i-etkik ciang…\n1) Hih kipawlna a min pen Global Zomi Alliance ( a tom in GZA ) kici hi.\n2) GZA pen structural kipawlna hilo a, Movement ahi hi. ( GZA is not a structural organization. It is a movement ) ci-in ong tangko hi.\n3) GZA ii ngimna in ” Zomite a bucing khantohna” hi. Tua a bucing khantohna i tun theih nading in tu-a a makai Siapi teng in ” Prophetic role” ong la ding ahi hi. Asem abawl taktak ding ahih leh mipi khempeuh ahi hi.\n4) Kipumkhatna icih in nakhempeuh ah kibang cihna hilo hi. ( Unity is not uniformity ).\nHih thu teng bang i-et tak ciang I siapite’ dinmun, amau GZA a ngaihsutna uh leh amau le amau a kikoihna mun pen ei mipite’n GZA leh makai Siapite i koihna mun tawh kibang hetlo hi leh kilawm kasa hi.\nBanghang hiam cih leh:\n1) Kipawlna “ Alliance” ci in amin ong phuak uh hi. Alliance cih pen a omsa kipawlna tuamtuamte ngimna tupna khat masuan in semkhawm bawlkhawm ding a kipawlna, ma pankhopna hi bek a, a niampen/ grassroot level pan a kipawlna, kigawm khopna hilo hi.\n2, 3 & 4 ) Tua ahih man mah in, structural organization hilo a, movement bek ahi hi. “A bucing khantohna” cih ngimna tupna lam zuan a a omsa kipawlna khempeuh ma patna, madawkna tawh mipi in pangkhawm ding cih ngaihsutna, geelna sung ah… sep le bawl ding khempeuh ah Siapite in Prophet/Kamsang dinmun la in…. ahih kei leh Pasian’ deihna tawh kituak maw kituaklo cih limtak sittel in lam onglak ding…cihna ong suak hi. Amau mahmah ong makai pah keei ding cihna hilo hi.\nTua ahih man in GZA leh GZA nasepna tawh kisai Siapite’ perspective leh ei mipi’ perspective kibanglo hi leh kilawm kasa hi.\nKa upmawh, a tung a kagen bang aman/adik ahih leh GZA min lian tawh nasepna amal mal a lawh ding cihbang om thei taktak lo ding ong suak hi. Ahih hang, hici bang a Pasian’ mizat Siapite’ makaihna tawh Minam leh Gam a’ding, Pasian’ a’ding ngimna kibang kikhat a ki pumkhat, ki thutuak diamdiam a i hihtheihna mun ciat pan ma i-pan’khop theih ding pen i minam ading in a manpha mahmah, a thupi mahmah leh a kisam mahmah ahi hi. Hihmun ah khut kilen a ma i pan’khop theih nak leh i minam, i gam leh Pasian’ a’ding a i sepkhopna ah i-ma zang in, i-dau pai ding hi ci-in nakpi tak ka lam-en hi.\nKei mimal muhna ahi hi. Kuamah tawh kikum kahi kei hi. Khat le khat i muhdan, i sandan kibanglo kha ding hi. Ei mipi nautangte bek hilo in, Siapite’ sung nangawn ah a ngaihsutna uh, GZA a koihna mun uh khat le khat kibang khinlo mai thei lai kha ding in ka um hi.\nTua ahihman in nang ngaihsutna tawh aki bat kei leh ong ngaisiam a thudam tawh na ngaihsutna nong theihsak kik ding in, hih lai asim mimal khatciat tung ah kong thum hi.\nNote tawh kibang in Zomi leh Zogam itna sung ah…..\nPrevious: Banghang ka Email ah Attachment ki khaktheilo hiam?\nNext: ZNC, Zomi leh Zogam ~ Pau Khat Suan\nNupi khatin vanzuakpa sum akhemlaitak Video ki thehzak\nCimphawng Ciamnuih ~ Pastor te leh Sehsuah\nKimpu leh Kimpi – 21 ~ Hau Za Cin


url: =Paikhiatna 13 | Siantongluan.net\nPaikhiatna 13 |\n"Keima tungah tacil khempeuh hong ap in. Israel mite lakah, mihing hita leh ganhing hita leh, naubu a hong masa pen peuhpeuh keima-a ahi hi," a ci hi.\nMoses in mite tungah, "Salsuahna Egypt gam panin na paikhiat uh hih ni phawk un. Bang hang hiam cih leh Topa in vangliatna tawh hih mun panin note hong paikhiatpih hi. Silngo sawh anlum kinelo ding hi.\nAbib kha, tuni-in note a paikhia na hi uh hi.\nAmah in note tungah piak dinga na pate tungah a ciam, bawngnawi leh khuaizu a luanna leitang, Kanaan mite, Hit mite, Amor mite, Hiv mite, leh Jebus mite leitangah Topa in note hong paipih ciangin hih kha sungin hih bangin na hih ding uh hi.\nNote in silngo sawhloh anlum ni sagih sung na ne ding uh a, a ni sagih ni-in Topa pahtawina pawi khat om ding hi.\nSilngo sawhloh anlum ni sagih sung kine ding hi. Note tungah silngo sawh anlum kimulo ding a, note huang sung khempeuhah silngo kimulo ding hi.\nTua ni-in na tate uh kiangah, Egypt panin ka paikhiat lai-un Topa in ko-a dinga hong hihsakna hang hi, ci-in na gen ding uh hi.\nNa kam un Topa Thukham a gen tawntung theihna dingin hih pen na khut tung uhah lim, na taltang tung uhah phawkna khat hi ding hi. Bang hang hiam cih leh Topa in a vangliatna tawh hih mun panin note hong paikhiatpih hi.\nTua ahih ciangin note in a kiseh hunin kum khat pan kum khat, hih biakna ngeina kip na zui ding uh hi.\n"Amah in note leh na pate uh tungah a ciam bangin, Topa in Kanaan leitangah note hong paipih hun ciang leh note tungah tua gam hong piak ciangin,\nnote in naubu a hong masa khempeuh Topa}-a dingin na tuam koih ding uh hi. Na ganhing uh a tacil a pa khempeuh zong Topa}-a hi ding hi.\nLa a tacil peuhmah tuuno khat tawh na tanh ding uh hi. Na tat kei ding uh leh a ngawng na kuaitan ding uh hi. Note tapate lak panin tacil peuhmah na tanh ding uh hi.\nHong pai ding hunah na tapa in, Hih pen bang a cihnopna ahi hiam? ci-in nang hong dot ciangin, nangmah in ama kiangah, Salsuahna, Egypt panin Topa in vangliatna tawh kote hong paikhiatpih hi.\nBang hang hiam cih leh Faro in kote paisak ding a nial tentan ciangin Egypt gam sunga tacil khempeuh, mihing tacil leh ganhing tacil khempeuh Topa in that hi. Tua ahih ciangin naubu a hong masa a pa khempeuh Topa tungah biakna-in ka pia uh hi. Ahih hangin ka tapate uh sung pan tacil khempeuh ka tanh uh hi, na ci ding hi.\nTua pen na khut tunga om ciamtehna lim ahih kei leh na mitte kikal-a talsuante bang hi ding hi. Bang hang hiam cih leh Topa in a vangliatna tawh Egypt panin eite hong paikhiatpih hi," a ci hi.\nFaro in mite a paisak ciangin, lampi tom pen hita se leh, Pasian in Filistia gam tawnin amaute paipihlo hi. Bang hang hiam cih leh Pasian in, "Amaute in gal a tuah ciangin mite kisikin Egypt-ah ciahkik khading hi," a ci hi.\nAhih hangin Pasian in San Tuipi lam manawhin sehnel gam lamah mite kot paipih hi. Israel mite gal a do dingin a kithawisa-in Egypt leitang panin a paito uh ahi hi.\nMoses in Josef guhte paipih hi. Bang hang hiam cih leh ama guhte a puak ding uh Josef in Israel mite thupi takin kiciamna bawlsak khin hi. "Pasian in note hong hotkhiat ciangin note in hih lai panin keima guhte na pua ding uh hi," na ci khin hi.\nSukkoth panin amaute pai lai uh a, sehnel gam nawl, Etham-ah giahphual sat uh hi.\nAmaute, sun hita leh zan hita leh khualzinin a pai theihna dingun sunin amaute lam a lak dingin meii khuam khat tawh, zanin amaute khuavak a pia dingin mei khuam khat tawh, amaute mai-ah Topa a pai hi.\nSunin meii khuam leh zanin mei khuamte, mite mai-ah om tawntung hi.\nTedim Lai Siangtho / Laibu: Paikhiatna 13


url: =Aksa Taangciim – 2 ~ Hau Za Cin :: ZOMI DAILY\nposted on 22 August 2015 at 8:40 am Lomkholna: Article, Hauzacin\nAksa Taangciim – 2\nAksa leh Taang a ki ciimhuan na ne ngei hiam? A limna na thei kha ngei hiam? A tamzaw ah Aksa Taangcim i cih ciangin aksa leh buhsih, ahih kei leh aksa leh vaimim huan khop hi a, aksa leh taang huan genna zong hi. Tua lak pan a lim pen aksa leh taang ciimhuan ahi hi.\nKhuado hun in taang kila khinta ahih manin aksa tawh huan ding zong a om hita hi. Kumthak ah taang a kitheh kik mateng kumluia teng bek mah a kine ding hiphot hi. Tu laitaka taang nek ding a omte pen kumlui 2011 khuado ma a kila teng hi a, a lim mahmah laitak ding ahi hi.\nTaang pen mikangte in zong na ne uh a, millet ci uh hi.\nTaangham lo bawh bel a baih hizenzen kei. Khut lah thak ut, ci zong phual ut, ahi zongin a gah i lak, aksa ciim tawh i huan tak ciang a limna in i gimna leh i tawlna khempeuh hong mangngilhsak khin. Guahzu meikai nuai ah lo i kuan a, lamsak lamkhang pan kiak kawma kibu vot gial bilbialte in hong ngai nuam lua kisa hong kidok puatpuat uh a, ahi zongin amau tawh kikhutlet manlo in i taisan vangvang hi. Hong ngai hamtangte in bel i khe kawm khawngah na belh uh a, a cim uh ciang na kia kik lel uh hi. Tua bang tawh ni tampi a kivei khit ciang taangte, vaimimte, mai, tangmai, anteh tuamtuam hong picingin in nek dingin kila thei hi.\nKhatvei zong tua banga lo kuan ngeilo, a gim a haksat dan zong a theilo te in inn lum pan nu leh pa sepsa, i nute in bel sungah a huansa uh annek dawhkan tungah a thuksa uh i va nek ziau ciangin zong a limna i tel hang, a lima bucing zo saplo hi. Ahi zongin lim kisa a, lim mahmah veve kisa hi. A ngah a baihloh dan a telte in limsa diak dingin ka lamen hi.\nPrevious: ZYA nasep pulakna (21 August 2015)\nNext: Happy Valentine’s Day ~ Pau Tun Thang


url: =Vantung Aa Bang Lian | Storacles | Bible Universe\nTopa in Israel te’ saltaanna Egypt gam pan a hotkhiat hun lai-a a bawl alian lim leh nalamdang te tawh kibang tua malai-in bawl ngei nailo hi. Pharaoh in a salte abenkhiat masiah a gam sungah gimna khat khit khat tung hi. Tua banah Topa in San Tuipi khen iin akhangmoi minam te makaih-a anung vua adelh a galte uh tui tai sak hi. Gampalak hong tun khit uh ciang, Pasian in a Khap Leitang lam tawh kilehbulh khanglam manawh iin makaih-a A mi tampi te lamdang sasak hi. Gamh luah dingin akigin maun kithukhat-a Pasian a muan nading un hilh phot ding Topa in thei hi. Sinai Mual a zuat na vuah Pasian in a tangsap khempeuh uh sik hi. Gil akial uh ciang Pasian in vantung pan anlum tawh vak hi. Dang akeu uh ciang Topa in Suangpi pan tui phulsak hi. Anung uh pan thakhatthu-in a kido ciangin a lamdang gualzawhna pia hi. Atawpna ah mual siangtho bul ah Israel te in giahphual sat uh hi. Tua munah Pasian in tua malai-a abawl ngeiloh khat bawl hi. Amah in minam teng zak iin—Ama thuciamna —Thukham Sawm genkhia hi. Topa in akiza-in Ama thukham a genkhiat khitciangin suang tungah agelh ngiat ala dingin Topa in Moses Sinai Mual tungah sam hi. Tua beklo adang khat zong Pasian in pia hi. Mual tungah Topa tawh sun 40 leh zan 40 aom sungin, Moses in Pasian ading akipua koikoi thei biakbuuk, ahoih mahmah alamdan ding hilhna akicingin ngah hi. Vantunga Pasian teenna bang dan lian aneu-a bawl ding ahi hi. Pasian in leitung bup ah akisem ding mawhna pan eite hong gupkhiat nadinga Ama gelna khen thum (3-D) apha nasepna thu ahi hi.\n1. Pasian in Moses bang lam dingin sawl a, bang hang hiam?\nPaikhiatna 25:8. __________ lakah kei ka om theihna dingin kei-a' dingin biakbuk khat amaute bawlsak in.\n2. Pasian in biakbuuk leh a sunga akisem te panin a mite in bang thu a sin ding uh deih hiam?\nLate 77:13. Pasian aw, nangma lampi siangtho hi. __________ Pasian tawh kibangin bang pasian lian ahi hiam?\nPhawk Ding: Pasian’ lampi, ahih kei leh gupkhiatna dinga geelna teng, leitung biakbuuk tungtawnin hong lak hi. Biakbuuk vanteng leh a kisepzia khempeuh in Zeisu in eite hong gupna dinga hong sep ding teng a limciing hi. Biakbuuk thu leh a kisem zia teng ih tel masiah gupkhiatna dinga geelna thu (gupkhiatna thu) tel khin zolo ding hihang. Hih in lian a, 3-D muhtheih nate tawh gupkhiatna paizia hong telgen hi.\n3. Moses in hih biakbuk lim pen koi pan a ngah hiam?\nPaikhiatna 25:40. __________ nang' tunga hong kilak hih nate pen amau' lim ding bangin na bawl ding thei in.\nPhawk Ding: Pasian in Moses kiangah biakbuuk a lam dan ding a neng a tawngin Sinai mual tungah gen sitset hi (Hebrews 8:5). Vantung aom Pasian’ biakbuuk tatak mah abang dingin alah ahi hi.\nBiakbuuk kilam masa penin, hoih mahmah iin buuk tawh kibanga kilam inn khat hi, (adung pi 45, avai pi 15, asahna pi 1 leh alang) hi. Tua lai ah a vanglian Pasian teenga, a tuam vilvel nasepte kisem hi. Akawm pekte sing khasing, sumngo kualte tawh kibawla kham kizut hi (Paikhiatna 26:15-19, 29). Atungkhum khuhna thuap li pha a—puan dum, keelmul, tuutal vun asan akinim leh, ngalvang vun tawh kibawl hi (aneu 1, 7, 14). Dei nih nei hi: siangtho mun ( pi 15 zai, pi 30 sau), siangtho bel mun (adung avai kikim in pi 15 tuak) hi. Hih thu nasin kawmin atunga kisuai lim tawh na etkak zel in.\n4. Biakbuuk tual ah bang teng om hiam?\nPaikhiatna 29:18. biakna tau tungah tuutal a bupin na hal ding hi. Tua pen Topa' tungah meihal biakna hi a, a gim namtui, Topa' tungah mei tawh kihal biakna ahi hi. Paikhiatna 30:18. “Kisilna dingin sumngo kuang khat, leh a ngakna ding __________ sumngo mah tawh bawl in. Nangmah in kikhopna buk leh biakna tau kikalah na koih ding a, tua sungah tui na koih ding hi.\nPhawk Ding: Haltum biakna tau (Paikhiatna 27:1-8) pen ginhing tawh biakna mun hi. Tua pen biakbuuk tual biakinn lutna ding lian ah om hi. Hih haltum biakna tau pen Topa Khrist singlamteh limla hi. Tua ganhing kigo te in Zeisu hong sih takpi ding limla uh hi (John 1:29). (Sumngo) Kisilna kuang (Paikhiatna 30:17-21; 38:8) pen haltum biakna tau leh biakinn sung lut nading kong tawh kikal ah om hi. Siampite in biakpiakna pia ahih kei leh biakinn sung alut ma-un akhut uh leh akhe uh sil uh hi. Tua tui in tuiphumna, mawhna pan sawpsiangna, leh pianthakna cihte limla hi.\n5. Siangtho mun-a om van thumte in bang teng hiam?\nGamlak Vakna 4:7. Ompihna Anlum sabuai tungah amaute in puan a dum phah ding uh a, tua tungah a kuangdaite, paknamtui pakante, kuang-ukte, leh tuibuahna thawl __________ koih ding uh a, a kikoih tawntung anlum zong a tungah om ding hi. Gamlak Vakna 8:2. “Aaron tungah hih bangin gen in. Meivakte na koih ciangin, meivak sagihte in meivak khuam mai teng a taan' dingin koih in, ci-in gen in,” a ci hi. Paikhiatna 30:1. Nangmah in paknamtui halna ding biakna tau khat, singkha sing tawh na bawl ding hi.\nPhawk Ding: Anluum koihna sabuai (Paikhiatna 25:23-30) in Zeisu limciing hi, nuntaakna anluum (John 6:51). Khuaimeivak sagihte (Paikhiatna 25:31-40) in Zeisu limciing hi, leitung khuavak (John 9:5; 1:9). Meivak sathau (namgimtui) in Khasiangtho limciing hi (Zechariah 4:1-6; Mangmuhna 4:5). Namtuii halna tau (Paikhiatna 30:1-8) in Pasian mite thungetna limla ahihi (Hebrews 5:7).\n6. Siangtho bel mun ah atuam diak bang om hiam?\nPaikhiatna 26:34. Siangtho pen mun sunga om thuciamna singkuang __________ hehpihna tokhom na koih ding hi.\nPhawk Ding: Siangtho bel mun sungah (Paikhiatna 25:10-22) kham kizui singkha sing tawh kibawl tecipanna singkuang bek om hi. Tua singkuang tungah kham taak tawh kibawl vantungmi nih om hi. Tua singkuang siin pen hehpihna tokhom kici hi (Paikhiatna 25:17-22), tua ah Pasian om hi. Hih in vantunga vantungmi nihte kikal aom Pasian kumpi tokhom limla hi (Late 80:1; Isaiah 6:1,2).\n7. Singkuang sungah bang om hiam?\nPaikhiatna 25:21. Singkuang tungah __________ tokhom na koih ding a, singkuang sungah nang kong piak ding thuciamna na koih ding hi. Thu Hilhkikna 10:4, 5. Kikhop ni-in mei sung panin mualtungah Topa in note tungah hong gensa thupiak sawmte, a masa-a a kigelh bangin tua suangpeekte tungah amah in gelh a, tua ciangin Topa in kei tungah tua suangpeekte hong pia hi. 5Tua ciangin kihei-in mualtung panin ka paisuk a, ka bawlsa singkuang sungah tua suangpeekte ka koih hi. Topa in kei hong thupiak bangin suangpeekte tua sungah a om hi.\nPhawk Ding: Pasian in Ama thuciamna suangpek nih tungah Ama khut mah tawh gelh a, tua pen singkuang sungah kikoih hi. Tua tungah hehpihna tokhom oma, tua in Pasian mite in mawhna nusia-in a thuum nak uh leh (Paunak 28:13), siampipa in hehpihna tokhom tungah a theh sisan tungtawnin hehpihna ngah ding uh hi cih akilatna ahi hi (Siampilaibu 16:15, 16). Tua sisan in mi khempeuh in mawhmaina leh sianthona a ngah na dinga akibua Zeisu sisan limciing ahi hi (Matthew 26:28; Hebrews 9:22).\n8. Bang hangin Laisiangtho Lui sungah biakpiakna dingin ganhing gawh ding kisam hiam?\nHebru 9:22. Thukham kizatna sungah na khempeuh sisan tawh kisian'suah a, sisan a kiluan'sak khit ciang bekin mawhna kimaisak thei pan hi. Matthai 26:28. Mi tampite' mawhna a maina dingin a luangkhia, Pasian' __________ a kipsak, ka sisan ahi hi.\nPhawk Ding: Ganhing sisan tawh kithoihna in Singlamteh tungah Zeisu hong si a tua sisan lo-in kuamah in mawh maisakna ngah lo ding hi cih atheih nadingun akisam ahi hi. Adipkuat huai tatak thu-in mawhna thaman sihna hi. Ih vekin mawhnei ih hih manin si dinga kilawm ihi hi—Zeisu in akicing Ama nuntaakna eite mawhna ta'ng dingin hong bua lo hileh a si ma-ang ding ihi hi. Mawhnei te-in akithoihna ding ganhing hong keng uha amau mahmah hangin tua ganhing go uha (Siampilaibu 1:4, 5), tua sisan naisan te-in adip uh kuasak hi, mawhna in Zeisu luang akalna amulkim huai zia mi khawmpeuh in hong lainat uhi. Tua hangin amau te in gupkhiatna singlamteh masuan uha, eite in gupkhiatna singlamteh ih nunget hi. Hilo adang gupna ngahna ding dang omlo hi.\n9. Mawhna hangin ganhing tawh kithoih ciangin, tua mawhna bangci hiam?\nSiampi Laibu 1:4, 5. Amah in meihal biakna ganhing lu tungah a khut nga ding a, ama-a' dingin kilemna bawlna dingin kisang ding hi. 5Tua ciangin amah in Topa' mai-ah a bawngtal go ding hi. __________ suan siampite in a si hong paipihin, kikhopna buk konga biakna tau kimkotah a si theh ding hi.\nPhawk Ding: A mawh mi in kithoihna ganhing lutungah akhut nga-in a mawhna teng a thuum khitciangin, amawhna teng ganhing tungah kitei cih limla hi. Tua manin ganhing mawhnei hong suak iin sih daan a thuak hong kul hi. Tua in, ei mawhna teng Zeisu kisuan hicih limla ahi hi.\n10. Mi khempeuh aitangin ganhing tawh kithohna akibawl ciangin, mawhna bangci hiam?\nSiampi Laibu 4:17. a si sungah a khutme diahin dalna puan mai Topa' __________ sagih vei theh ding hi.\nPhawk Ding: Siampipa in biakbuuk sungah pai-in tua ganhing sii kidalna puan atheh ciangin, mawhna te in mite tung pan biakbuuk sungah kiteikhia ta cihna lim ahi hi. Zeisu a sih khit vantung akahtoh ciangin, biakbuuk sungah lut a, (ta-anglai siampi te sep bang lian iin) nang leh kei in mawhna te kisik kik-in pulaak-a Zeisu min suanga ih thuum te khempeuh Ama sisan hangin hong maisak hi cih hong lak hi (1 John 1:9).\n11. Biakbuuk a limciinna nih, ei ading Zeisu kicinsak bang hiam?\nKorin Masa 5:7. Note na siangtho theihna dingun mawhna silngo luite na paikhia un. Tua hi leh silngo sawhloh annel lom thak na hi ding uh a, zong ahi takpi mah na hi uh hi. Bang hang hiam ci leh i Paisan Pawi hun hong tungta a, eite' Paisan Tuuno ahi Khrih kigo khinzo ta hi. Hebru 4:14. Tua ahih manin eite in Pasian' omna __________ a va tung khinsa, Siampi Lianpen ahi Pasian' Tapa Jesuh neikhin ihih manin i san'sa upna thu kiptakin len ni.\nPhawk Ding: Zeisu in eite mawhna hangin hong kikham-a, vantungah eite siampi lian sem hi, tua manin a lamdang thu nih eite hong zawhpih hi. A khatna ah pianthakna tatak cih suakthakna, abeisa mawhna khempeuh hong maisak (Johan 3:3-6; Romams 3:25). Nihna ah tu leh hong pai lai ding hun te ah adik-a nuntaak theihna dingin tha hong guan hi (Titus 2:14; Philippians 2:13). Hih thu nih te in mi adik suak sak-a, tua in Pasian leh mi kikal ah amaan kizopna hong neisak hi. Sepna (Ama hanciam tawm) tawh kuamah in dikna ngah theilo hi, ahangin diktanna pen Zeisu bek sep theih hehpihna hang hi (Sawltaakte 4:12). Tua in upna hanga diktanna hi a, hih bek in amaan diktanna ahi hi.\n12. Zeisu hanga Laisiangtho in hong khap a lungdam huai diktanna thu, nam gukte in bang hiam?\nJohan Masa 1:9. Ahi zongin Pasian kiangah i mawhnate va pulak lehang, amah citakin thuman ahih manin, i mawhnate hong maisakin i hoihlohnate khempeuh hong siangsak ding hi. A. Abeisa-a ihmawhna te hong selsak-in mawhneilo hong tangsak hi. (Isaiah 44:22; Johan Masa 1:9). B. Pasian meel suun kik dingin Zeisu in hong kamciam.(Rom 8:29). C. Pasian deihna bang ih gamtat nadingin Zeisu in hong huh ding hi. (Philipians 2:13 ). D. Pasian lungdamsak nading khempeuh bek Zeisu in hong huh ding hi (Hebrews 13:20, 21; Johan Masa 3 :22). E.Ama sianthona leh hong sihna hangin eite sihna ding panin hong honkhia hi. (2 Corinthians 5:21). F. Hongpai kik matengin muanhuai tak-a ih om zawhnangin hong huh ning ci-in Zeisu in hong kamciam hi. (Philipians 1:6; Juda 24).\nPhawk Ding: Na nuntaakna sungah a manpha kamciam khempeuh a hong sem dingin Amah abaih sa-in om hi. Nang na kiging nai hiam? Tu-in na nuntaakna hong ukna dingin khukdin iin Ama kiang ngen in, hong ciampel lo ding hi.\n13. Midik khat suah theihna dingin, mihingte sepna akihel hiam?\nMatthai 7:21. “Kei kiangah, ‘Topa, Topa aw,’ hong ci mi khempeuh, vantung ki-ukna sungah lutthei kimlo ding uh a, vantungah a om ka Pa' deihna bangin a __________ bek lutthei ding uh hi.\nPhawk Ding: He, Ih kihelna in ih lungsim leh lunggulhna teng Zeisu kiang tun-a hong uk ding kiphalna ahi hi. Ih nuntaakna bup a uk dinga Amah ih muan kul hi. Mi tampi te in amau sepna kihel lo-in Ama min suang khempeuh vantung tung ding sa uha, tua bang sepna omlo upna si-in amaan hilo hi (Matthew 7:14).\n14. Siansuah ni iin bang piang hiam?\nSiampi Laibu 16:30. Bang hang hiam cih leh hih ni-in note sian'sakna dingin note-a' ding __________ kibawl ding a, na khialhna khempeuh panun Topa' mai-ah na siang ding uh hi.\nPhawk Ding: Siansuah ni pen ta-anglai Israel te adingin thukhenna ni hi a, kumkhat in khat vei nei uh hi (Siampilaibu 23:27). Mawhna teng pulaak a, nusiat ding ahi hi. Tua ni lian-a, anial khempeuh atawntungin Isreal te giahphual pan kihawlkhia hi.\n(aneu 29). Tua ni-in keel nih kiteel hi. Khat Topa keel, khat dawi keel, dawi keel pen in Satan limciing hi (Siampi Laibu 16:7,8). Topa keel pen kigo iin mi khempeuh te mawhna ta’ng dingin kithoihna iin kizang hi (aneu 9). Asisan siangtho bel mun ah kilutpih iin hehpihna tokhom mai ah kitheh hi (aneu 14). Hih atuam vilvel thukhen ni bek iin siampipa siangtho bel mun sungah lut hi. Hih akitheh sisan (Zeisu kipiakkhiatna sisan limciing) Pasian in sangin, tua manin mawhna amaiteng khempeuh biakbuuk panin siampipa tungah kitei hi. Siampipa hong pusuah ciangin, tua mawhna teng khempeuh dawi keel lu tungah suan-in tua keel pen hong ciah kik thei nawnlo dingin gampalak ah kikhah hi (aneu 16, 20, 22). Tu-a danin, biakbuuk in mite mawhna teng siansuahna lim ahi hi, amaa kum khat sung bupa mawhna teng khempeuh akitheh sisan tungtawnin tu-a banga kiteisawn ahi hi.\n15. Vantung biakbuuk siansuahna ding, ta-anglai a siansuah ni aa kisemte in liim alak khol ahi hiam?\nHebru 9:23. A taktak a hilo vantung limte pen hih bangin sian'suahna kibawl hi. Ahi zongin vantung nate in hih sangin a hoihzaw __________ kisam hi.\nPhawk Ding: Hi mah hi! Tua ni akisem te in Zeisu tungtawn-a mawhna akibawhsiang ding zia akawk khol hi. Zeisu in Ama mite ading leh a luangkhia Ama sisan a um mi khempeuh mawhna a laakkhiat sak dingin kiging sa-in vantungah palai semin om hi.\nTa-anglai siansuah ni, (tulai Israel te Yom Kippur), in hih leitung kisiansuah nading liim hikhol hi. A tawpkhak siansuahna in a tawpkhak thukhenna hi a, tua in mawhna thu tawh kisai mimal kim dotna khempeuh thengsak ding hi. Azom ih thusinna dingah Pasian in vantung thukhenna bang hun-in kipan ding hiam cih akoihna thu ih sin ding hi. Theihnop huai lua!\n16. Na nuntaakna bup Zeisu khut sungah ap dingin lunggulhna na nei hiam, tua hileh Amah in midik na suah nadingin akisam nalamdang te hong sem thei ding hi.


url: =Hotel - Picture of Bangsak Village, Khao Lak - TripAdvisor\nHotel - Picture of Bangsak Village, Khao Lak\nAsia› Thailand› Phang Nga Province› Khao Lak› Khao Lak Hotels› Bangsak Village Pictures\n#6 of 64 Hotels in Khao Lak Certificate of Excellence 1/1 Moo 8, Petchkasem Road, Bangmuang, Khao Lak 82190, Thailand Hotel amenities\n“Just awesome /aivan ihastuttava pa...”\t07/18/2016\n5 helpful votes Reviewed May 19, 2014\nThank RolfSchnapper Report Chittiporn S, Manager at Bangsak Village, responded to this review\nMore Been to Bangsak Village? Share your experience!\nAdd Photo See all 313 reviews of Bangsak Village Explore similar hotels MANATHAI Khao Lak 454 ReviewsShow Prices 0.4 miles Chongfah Beach Resort 429 ReviewsShow Prices 7.3 miles Beyond Resort Khaolak 1,329 ReviewsShow Prices 1.6 miles See all Khao Lak hotels About Us


url: =Khat guak kisa kei in (You are not alone!) :: ZOMI DAILY\nposted on 9 August 2018 at 3:23 pm Lomkholna: News, Siamsin\nMi khat a nu sungpan a suahphet in naungek khat leh mit muhtheihloh Kha khat tawh a ki suakkhawm a hihi. Akimuthei pumpi khat bek a pusuak hangin hong cingding Kha- vantung mi zongh tua hunlaitak mah in ei a’dingin omkhin zo hi.\nMihing sungah nuntakna nih om hi. Khat pen huih dik in anletui tawh a nungta pumpi a hihi. A dangkhat pen a hihleh Kha pianzia tawh nungta hi. Hih nihte pen a kikhentheilo mihing khat pianzia a hihi.\nEi le ei i kingaihsut ciangin khatguak bek ombangin lungzuang in ki om thei hi. Lawmlegual te tawh i kigamlat hun, inn tawh i kigamlathun, hong huhding hong panpih ding i neihloh hunciangin ki lungnem thei hi.\nMeltheih omlohna mun, hong thei a omlohna mun leh haksatna i tuahciangin thanem in ki om thei hi.\nMikhempeuh in hong taisan in, hong nusia zongin Pasian in hong nusia lo hi. Pasian in a mapianzia a nei, a ma limlemel sun in hong bawl hi. A ma Kha ih sungah hong pia aa tua Kha pianzia nuntakna tawh hong omkhawm den hi. Khat guakbek omlo in Pasian Kha in hong ompih den a hihi.\nEi le ei i ki et ciangin mikhempeuh tawh a kibang bangin i ki ngaihsut hun om hi. Ahizong ih sungmi deihna leh tupna pen midangte tawh kibang thei peuhmah lo hi.\nTua sung Kha deihna bangin a kinungta hi zaw hi. Tua Kha tha sungah mihing khat kimciat aa ding a kisam hatna, pilna, septheihna a kicingtak in om hi.\nTuahiaa nangpen khat gauk na hikei hi. Na lungnem hun ciahgin thala in. Haksatna kizo sak kei in. Na sunglam nuntakna in hih leitungah a kiciang tak in na deihna te hong ngahpih ding hi.\nNa sepsawm tantan, na tupna tantan, na ngimna tantan na tuntheih nadingin hong panpih den ding hi. Khat guak kisa kei in. Khat sungah nih om hi. By Thang Bawk/ Siamsin Library\nPrevious: E + R = O (Event + Response = Outcome)\nNext: Mithupi suahtheihna ding thu (15)


url: =Questions Archives - Zomi Adventist Innkuan\nLesson 3 SABBATH: SUAHTAK NI July 13 – 19 Sabbath Nitaklam July 13 Tukaalsung sim ding: Exodus 16: 6-18; 20: 8-11; Deut. 5:12-15; Matt. 12:9-13; Lev. 25:1-7. Kamngah: Tua ciangin, Amah in, “Sabbath ni, mihingte phattuamna […]\nSIGN OF SANCTIFICATION! “Moreover also I gave them my Sabbaths, to be a sign between me and them, that they might know that I am the LORD that sanctify them.” Ezekiel 20:12! It is impossible for man to change the institution of the Sabbath. When God laid the foundations of the earth he laid the […]\nDOTNA: Romans 14:5 in bang gen hiam? “Mi pawlkhatte in ni khat peuh adang sangin thupi zaw hi cih ngaihsutna nei uh a, pawlkhatte in ni khempeuh a kibang kim hi ci-in ngaihsun uh hi. Tua ahih manin a kuama peuh in amau hoihsakna thu cian takin thei ta uh hen” ci hi (KJV). A taktakin hih thu in […]\nNipi Ni (Sunday) Kam Honna: Kaal khat sunga ni masa ni pen Sunday ni hi a, Zomi a tamzaw thamin Nipi ni ci-in kisam hi. Mikangte zat Lai Saingtho bu te ah Sunday ni pen ‘the first day of the week’ ci in gen hi. Topa Zeisu pen nipi ni zingsangin tho kik hi cih […]\nSome religious organizations (Seventh-day Adventists, Seventh-Day Baptists, and certain others) claim that Christians must not worship on Sunday but on Saturday, the Jewish Sabbath. They claim that, at some unnamed time after the apostolic age, the Church “changed” the day of worship from Saturday to Sunday. However, passages of Scripture such as Acts 20:7, 1 Corinthians […]\nWhy Worship on Sunday? A Saturday vs Sunday Comparison Publisher Info: Author: Larry W. Wilson Publish Date: October, 2014 Last Updated: October 13, 2017 Offline Copy: Save or Print PDF Version I have been an advocate for “salvation through faith alone in Jesus Christ” for more than forty years. I also believe in the perpetual and obligatory nature of […]\nYour Bible Questions Answered Featured Topics The second coming is soon. In fact, Jesus promised His disciples that He would come again. Most scholars date this event around the 13th or 14th century BC. God gave the Decalogue, or 10 Commandments, to the Israelites shortly after they left Egypt. The promises of God are yes […]\nSabbath pen Jews te ading bek ahi hiam?\nTen Reasons why the Sabbath is not for Jewish by Steve Wohlberg Translated by Ningpi Gualnam Sabbath in Jew minam te a bek ahih lohna Thu Sawm (A teikhia Ningpi Gualnam) 1) Adam and Eve were not Jewish. “God blessed the seventh day and sanctified it” (Genesis 2:3) before sin entered. “Sanctified” means “to be set apart for holy use.” The only ones in […]\nSabbath pen Zeisu ahi hiam?\nDotna: Zeisu in Sabbath’ Topa ka hi hi ci a hih man in, tua Topa Zeisu ih neih khit ciang ama bawlsa Sabbath ni pen tan/ siangtho sak sese kisam lai ding a hiam? Eite tua Sabbath To Zeisu ah tawlnga khin hang a, Sabbath ni a tawlngak se se kisam ding a hi hiam? […]\nNungzuipite leh Nikhatni\nNUNGZUIPITE PEN KAAL KHAT SUNGAH A NIKHATNI IN KIMUKHAWM UH HILO HIAM? (Acts 20:7) Hih kimuhkhopna a hang kan lehang, Paul a zingciang khual a zin ding ahihi. Na lamdang lianpi bawl a Eutychus pen sihna pan thosak kik hi. Tua kimuhkhop hun pen zankim laitak ahihi. Genesis 1: 5 sung sim lehang Pasian in […]\nDotna : Sia aw, Zeisu leh a Nungzuite in Sabbath ni a tan lohzia uh Matthew 12 ah kimu thei hi. Matthew 12:1 -8, ah Sabbath ni in mangbuh mun kantan in apai lai un a nungzuite in buhvui zuut uh a, Farisse te in zong Sabbath ni in tuabang a gamtat ding na deih […]\nPASIAN IN MANG NGILHKE’N A CIH CIANG IN\nPASIAN IN MANG NGILHKE’N A CIH CIANG IN John pen Christian kician mahmah khat hi-in a nupa un a citak mahmah thu-um mi ahi uh hi. Pasian deihna a thei nuam ngiat te zong ahi uh hi. Laisiangtho sunga genkholhna tawh kisai thuhilhna ka bawlna sungah a nupa un hong kah tangtang uh a, ka thuhilhna tungtawnin amau nupa […]\nSabbath Vs Sunday: Dotna le Dawnna 2\nLAISIANGTHO’ GENDAN DOTNA LEH DAWNNA #31 pan #44 31. Dotna: Thuciam lui huna limciin na pawi tuamtuam te pen a tak tak Zeisu ahih theihna leh Zeisu in hong zattoh dan, hong kicinsak dante hong hilh lai dih ve? Dawnna : Tua ahih leh lunglut takin na ngai inla, pawituamtuam te’ lim ciinna […]\nEllen G White leh Spirit of Prophecy by Ted Wilson\nE G White leh Spirit of Prophecy tawh kisai GC president Pr. Dr. Ted Wilson genna ********************************************************** Q: Mangmuhna Rev.19:10 sung ah Zeisu pen “The Spirit of prophecy” a hih khit nungsang a bang hang in Ellen G White’ laibu te pen “The spirit of Prophecy” ci’n ki ciamteh hiam?? – Anyar, South Sudan […]\nSabbath Vs Sunday: Dotna le Dawnna 1\nSABBATH LEH SUNDAY THU: LAISIANGTHO’ GENDAN DOTNA LEH DAWNNA #1 pan #30 1. Dotna : Bang hangin Seventh-day Adventist te’n ki ginni tang na hi uh hiam? Dawnna: Ki ginni tang kei ung e. Pasian tawlngakni (Sabbath) a tang hi zaw ung. Ki ginni na cih det pen uh Laisiangtho in, tawlnga un, siangtho […]


url: =Topa Nang Ading Hi Kei Leh ~ Pau Do Lian :: ZOMI DAILY\nposted on 22 October 2014 at 12:37 pm Lomkholna: Article, Biakna, Paudolian\nPasian ading hikei leh!\nEnglish East India Company 1600 in London ah Kiphut Khia-a 1612 Ciangin India Gamsung ah Mahongpan thei uhi. Dr. John Thomas (Surgeon) East India Company Ah Asepzawh Kum Sawm Kiim Khitciang in England Ah Ciahkik a, India Ah Biakna (Christian) Akisap Zia te William Carey (alawmpa) Kiangah Gen Hi. Carey Inzong Lamdang Sakawm in Dr. Thomas Apai Kikciang a Zuihzawhnading Hanciam Cihtak in Hanciam Hi. Ahih Hang Carey Zi Pai Nuamlo in Nial hi. Kum Nihsung Carey Aki Thawi Khitteh A Zizong Zolzo in Calcutta Tung Uhi.\nAhizong in Anih (Thomas Leh Carey) Un A Omzia (ukdan leh ngimnate) Uhkibat Lohziat in Sawt-om Khawmthei Lo in, Dr. Thomas in A Ma Siavuannasep (surgery) Te Munkhat Ah Sem in, Tai(mile) 40 Kigamlat Na Ah Carey Khuasa hi. Carey te Omna mupen Khua Nawl ahih Man In Gammangtulak Gei, Sahang, Gam-ui, Kaamkei, Gulpi Te Tamna Mun hi.  Hih Kasim Ciang in Topa Pasian Nang Ading Hikei leh Maw-cih Kalungsung Ah Hong Lutciaiciai Hi.\nFebruary 19, 1812 Ni-in Judson Leh Ann Te Salem, Massachusetts Pan In Alawmte Uh Samuel Leh Harriet Newell Tetawh Tuitung Ah Tembaw (Ship) Tawh Hongpaikhia Uha, June 17, 1812 in Calcutta Tungzo Uhi. British Missionary, Carey, Marshman leh Ward te Serampore Pan in Lungdamtak in Namuakvua, Ahihhang, East India Company Te’ Chaplain Pa’ Nalungdam Khawllo Hi.\nJudson Tenupa Calcutta Atunzawh Uh, Khakhat Acinciang Salem, Massachusetts Pan Hongtuanna Uh Tembaw’ America Gam Ahciah Kikding Hita Ahihman In, Tua East India Company te’n Tembaw Nazui Kikmai Un! Cih Thupia Uhi. Tualai Tak Judson Tenupa Lungsim Sungah Bang a Omtam? Angimna Uh, Khantawn akipiak Ding Hi-a, Ciahkik Dingpen Pianglo Hi. Topa Nang Ading Hikei Leh! Ci Khading Uhi.\nMihing Gelna Hilo Pasian Gelna\nTualai Takin Tembawpi Adangkhat, Port Louis, Piantit Tuikulhpi (Mauritius) Lam Atawnding Khat Omhi. Hihzongpen Lemloding Cih Thei Ahih Man un, Penang Tuikulh Ah Nasepding Lunggulh Uhi Ahizong Tembaw Khatzong in Tualai Pal-loding Hi. Apainop Nate Uhlah Painading (transportation) Omlo, India Ah Omnang Permit Lahngah Nailo, Company Te Mah in Apai Khiattheih Nading Un Thupia Uhi. Koilam Manawtding Cih Amau Gelna Tawh Omlo Hi.\nTuaciangin Tembaw Ompeuhpeuh Zuiding In Hongkithawi Ta Uhi. Tua Tembaw Pen Schooner Georgiana Lamzuan Ding Hi-a, Yangon, Myanmar Anawkding Ahihi. Judson In Myanmar Ah Mission Nasep Ahaksat Lam Symes’ Embassy to the Court of Ava cih Laisungpan’ leh Carey In Ata Pa Felix Carey Tungpan, Hih Kawlmi Ten’ Biakna Dangsang Theilo Uhi Cih TheiKhin hi.\nHaksa Mahmah Dinghi Banghang Hiamcih Leh Mission Board Ten’ Judson Te’ Nupa Koimu Ah Nasep Kipan Ding Cih Hilhcian na Pialo Uhi. Asia Gam Cihbek Tawh Apaikhia Hi Uhi. Madras (tun Chennai) Pan In Georgiana Zuanding in June 22, 1813 In Kapan Khiata Uhi. Huihnun Theih Laitak Ahihman In Guahzu Huihnung In Tuipi (Andaman Island) Lam Ah Atuanna Tembaw Uhki hei in, Kawlgam Lammanawh In Hong Kihei Diaidiai A, Tawhkinaih Puangina Neilo Uh Ahihman In, Guahzu Huihnunglak Ah Judson Leh Ann ten’ Anau Neupenun Sihsan Hi.\nJuly 13 Ciang In Buan Khuktantan Atumziahziah Kawlgam Tembaw Khawlna Tung Uha, Anauneupen Unnusia Khin, Lungkham Mahmah, Buannawi Vive Leh, Shwedagone Pagoda Pigal Muhkawm In Guahnuai, Dainuai Ah Amau Omnading Zongtawm Uhi. Huihnung Ahih Manin Singkung Tetuk, Gungei Tengkhak, Omzia Baihhet Loding Hi. Topa Ading Hi Keileh! Azingciang In, Ann Leh Judson Ten’ Cipeek Leh Bi Tawh Akilam Innte Leh Coconut Kungte Muin Etlawm Samahmah Uhi, Ahizong In Anasep Ding Uh Lemding/Lemloding Cihkha Muanna Omnai Lohi. Pasian Nasemsa Felix Carey Te Bukno Khatnanei Uh Ahih Man in Akimuhciang Unnuam Sazawdeuh Uhi.\nNasepkipat Naleh Tuahthute Atom In\nPasian Gelnatawh Hiding Hiven Pali Siammahmah Sia Khat Ava Khuapi Ah Nangah Kha Ahihman in Pali Leh Kawlte Siam Ahih Man In Tu-a Ih Kawl LaiSiangTho Hoihtak Hongletsak Theihi. Amahpen Pilna Lamah Kumkhum Aphak In Newspaper, Magazine Cihkhawng Hoihtak Insim Theita, a Kum Sagihciang In Picingtak In Leitung Kiheiziate Ngaihsuntheita Hi. Tua Mahbang In, Kawllai, Kawlpau Leh Pali Zonghong Siammahmah Hi. Ahih Hang Kha Sawmlehgiat Asin Khittehzong Siamkisa Nailo ci hi. Pali-Burmese Dictionary (Word 4000) Bawl Kawl in, Pali leh Kawllai Tawhneihding Cihngim Nalian Pi nei hi. January 1816 Pan In Thuciamthak (NT) letdingin Kipan ta hi. Amahleh Felix Carey Te Hanciamna Tawh, 1817 in Kawlgam Ah Kawllaitawh Printing Kineitheita A Lungdamna Thu Tract Tezong Print Theita Uhi.\nJudson In Kawlte Khuasakzia Thei Ahihman in Lampigei Ah Zayat(buk) Lamin Tua- Apaisuk Apaito Te Lungdam Nathu Kuppihhi. Nasep Keek(enlarge) or Zaisak Nuam Ahihman In Kumpipa, Bagyidaw Vamai Etding Cih Leh Phalna (approval) Hongpia Leh Natampi Semthei Dingcih Muhi. Tualaitak Aom Na-uhpen Pazuntaung Venghi a, Dr U Yan leh Alawmte Migilo Honkhat Omna Hicitciatse Hi. Amakaai Pa Uhpen U Shwe Ngong hi. (U Shwe Ngong Christian Hongsuakte Lah ah Khathi) Tulai Nangawn In Kawlgam (adiakin Kawlte) Migilo Tammahmah Kacihciang, Tualai Khawng in Bangzahtan Laihuaiding Hiam Cih Kangaihsunsun Hi.\nTualeh, Missionary Dang Hongtunbeh Mr. Coleman Tawh Kumpipa Vamai Vilding Cihthu Kim Nanei Uhi. Judson Inzong Kumpipa Ading In Letsong (citpiak) Dingin LaiSiangTho a editsa Volume 6, Hoihtak In Sumngo Mel (color) Tawhtun’ In Kumpi Bagyidaw, Ava ah Irrawaddy Gun Gui In Paitoding Hita Uhi. Ahizong In Hihgun Pen Alauhuai Mahmah Hihtuak Hi Tualai in, Felix Carey In India Pan A Aken’ Press leh Azi Ata Te Asihlawh Namun Ahihman In Lipkhap Huai mahmah Gunhi. Ahizong In Tuihulpi, Huihpi Leh Lauhuai Cinteng Kantan Khin A Kawlgam Hongtung Ahih Man In Tuaciangciang Pen Judson Kizo Mahmah In Uming.\nKumpipa Kiang Hongtung vua, Pasian Thutang Kotheih Nang Ngetna Laipia uhin, Tualeh Judson In Lungdamna (Gospel) tract Pawlkhatzong Kumpipa Piahi. Tualaisung ah Tawntung Pasian Khatbek Omhi Cih Kumpipan Amuhciang In dotna tampi neito hi. Phalna Lai Kumpipan’ Simkhin, Ngaihsun Dedu In, Atawpna Ah “Banghang Phalna Hongngen Naivuam? Cikawmsa In Phalna Ngahlosa In Cihkik Sakhi. Lampi Lauhuai Pipi Phalna Ahngah Lohban Vuah Alaipiak Uhpen Kumpipan Leilakden na Hi. Eite Hileng Bangzah In Ihlung Akiadiam? Kawlgam Ngeina In, Phalna Angetlai Tak Un, Kumpipa Mai-ah Khukdin Ding Uh Cih Kadeihbawl Hi. Baihloding Hi Topa Ading Hikei Leh!\nHih Kumpipan Phalna Apiakloh Napen Khawnung Theih Uha, Gamkek Ahongpai Portuguese ten’ Kumpipa Kiang Ah Hih (Judson leh Coleman) Te Zandi Tehi Cin Na Tawhhawlh Uhi. Zandi Tecih Pen, Kawlgam Kumpi Masa Ten Ahuat Mahmah Minam Jew Te hi. (1823 Judson 240). Baihlo Ding Hi, Nahoih Semding Kimlai, Midang zong Hilo Pasian Ummi Temah In Langpang Uhi.\nAtom In Ennicileng, India Pan in Judson Ading Sum Kawlgam Ah Akikhak, Kawl Kumpte Atheihciang In Gamkek te’ Thukan A Azat Uhiding Hi Cihna Leh Kawlngian Teng Tawh Judson Thong (jail) Kia in Tuakawm a, Tawlet Omlo Inn Deisung Ah Huihgina Ngahlo Sa In Akhete Gel Apumpi Sang Insang Sakzaw In Kumpi Ten Nabawlsia Uhi. Azi leh Tate Dam Lo Amah Thongsung Ah, Topa Ading Hikei Leh Cih Kawmmal Judson In Azat Pen Natpi Tak In Hongsu Kha Hi.\nJuly 14 (USA,Kawlah 13), 2013 In Judson Kawlgam Tunzawh Kumza Lomnih Cinna Khawmpi Kibawla, Kawlgam Tuiphum General Secretary Pa Presentation Na-ah Tulaitak In Judson Hongsawlkhia Tecileng Akikhial Loding ABCUSA (Kacihnop Na-ah Judson Pen Selam Massachusetts Pan Hongpai Khiatlai Takin Baptist Hinai Lo a, Congregationalist hi) ABCUSA Tesang In Kawlgam Ah, Judson Pan Akizomto Thu-umi Tamzawta Hi.\nBanghang In Ihtheisa Himah Leh Judson leh Anasep Na Atom In honggelh/hawmsawn Kahiam Cihleh, 1850 Kum In Gunkuangneu Khattawh Luangkhawmkhat Tuipitung Ahkipai A, Ngasa An Asuak, Pu Judson Tuni In Ama Han (tomb) Ettheih Ding Inzong Omlo Cih Kalungsim Sungah Hongsuak Hi. Hih Ngaihsutna Pen England Pan In 16the Century Kiimpawl In, Biakna Kilem Lohna Tawh Boston, USA Ah Hongpem (pilgrim) Te Han (tomb) Kava Et Ni In, Ka Lungsim Sungah Judson Han Ettheih Bek In Omleh? Cih Hongsuak ngeungau Ahih Man In Hongkhawm Sawn Kahihi. Tua Hanka Pailai Tak In Ka En Kawikawi A, A Min Uhleh A Nuntak Sung Teng Uh Nasep Atom In Kigelh In, Aw! Judson Mualsuang Omleh Bangteng Akigelh Tam? Cih Kammal Kalungsung Honglut Hi.\nZogam Leh Mualtung Midangten’ Ei Sangmangte Atuam Hi Citheiphialding Hi, Gamleh Leihongsik Taktak Te, Cope Topate Hihmah Hi. Ahizong In, Kawlgam Buppi Veina Tawh Kumpi Gilote Mai Ah Khukdinsa In Nagamsung Vuah Pasian Thuhong Taangkosak In Ci-a Simmawh Naleh, Lungkhamna, Maizumna Athuak Masataktak Pen Judson Hi.\nTulaitak In Kawlgamsung Ah Ei Zomite Pasian Nasemin Haksapi pi In Asem Om Cih Kathei a, Tuabang Haksat Hunciang In Judson Thuakna Teleh Topa Zeisu In Gethsemane Huan ah Hih Haitawh Hongkipelhsak In Aihang Nadeih Nabang Hihen Acih Leh Nang Ading Hikei Leh Cih Kammal Tetawh Honghan Thawnnuam Ing.\n Walter N. Wyeth, A Galaxy in The Burma Sky, (Philadelphia 1892), 11\n Shew Wa & SOWARDS, Burma Baptist Chronicle, (Board of Publication Burma Baptist Convention, 1963)2-3\nPrevious: Zomi Lakhui thak DVD – Pasian’ minphatna Late “A nisim in, Ama’ hoihna” Taangkona\nNext: Sikseek pa leh Puumzap pa tangthu ~ Hau Thang


url: =Cihtakna in Zomite’ Khamitna Lungsim ~ Suang Khen Pau :: ZOMI DAILY\nposted on 2 August 2016 at 2:04 pm Lomkholna: Article, Biakna, Suangkhenpau\n(Faithfulness as Chin Spirituality)\nZomi Khristiante in khamitna cih pen a lamdangpi ding khatin ngaihsun uh hi.Vantung thu bekbek ngaihsun in, thu ngen niloh aa, Lai Siangtho bekbek a simdente pen a khami deuh ding bangin amaute in ngaihsun kha ding uh hi. Hi mah hi. Khiallo hi.Thu nget ding kisam mah hi. Ahi zongin thungetna in Pasian tawh kihona cihciang bek hi zaw lo-in, Pasian’ awneem ngaihna zong ahi hi. Lai Siangtho zong sim ding mah hi; bang hang hiam cih leh tua tung tawnin Pasian in a deihna leh a kammalte hong hilh hi. A kammal lungngaih nading ahi zongin, dawntuahkik nading ahi zongin leh a kammal bang-a nuntak takpi nadingin Lai Siangtho sim-aa hun ih zatkul tham ding hi.\nTu laitak Zomite in ih khapaiziate a thuk zaw diakin ih lungngaih ding kisam hi. Cihnopna ah khamitna in a hawng(form) ciang bek hi lo-in, a sungmu(value) hi zaw aa, ih nisim nuntakna ah a piang tawntung ahi hi. Tua a sungmu in thudang hi lo-in cihtakna ahi hi. Citak ih cih in a pualam pan-aa hong lut hi lo-in ih lungtang, ih si ih sa leh ih guh ih tang sung-aa a omsa ahi hi. Cihtakna a hih keileh kimuan-ngamna pen ih minam ciaptehna Vaphual lim in hong lak aa;\nThuman nading leh cihtak nadingin Zo vaphual nupate in etlawm takin nungta uh hi.\nCihtakna in Zomite’ khamitna ahih lam ih pu ih pate in na pholaakkhin zo uh hi. Carey leh Tuck in salte’ dinmun kician takin na kankhin zo uh aa, “ Utthu hi-a, utloh thu ahi zongin sal khat in a topa’ thu mangaa a ki-ap ding ahi hi,” ci hi. Ut thu-a kipumpiakna hangin sal khat in a topa’ nasep nuamsa ding aa, a topa in zong a salpa pen innkuan khat bangin a bawl ding hi. Cihtakna tung tawnin ki-itna a khantohzia kimu thei hi.\nCihtakna in nuntakna kipiak ngamna ciang dong huam hi. Hih thu tawh kisai-in GHT Sawm Pau ii “Zomite’ Innsung Dongta Kiguandan- A Chin Household Committee,” cih thu ih siksan nuam hi. Tua Innsung Dongta Kiguanna sungah pawlmi 12 om aa, zawl, rual, hawi ahi keileh lawm kici khat zong na kihel hi. “Zawl” ih cih in ki-ittuahna ahih keileh itna kithukna cih lim pua hi. Gal sungah a zawlpa a sih khak leh a citak a lawmpa in a ngawng tanin a nu le a pate’ kongbiang tun tektek hi. Hih cihtakna in a pualampan-a hong lut (imported) hi lo-in, eite’ sungah a om a zungkha (rooted) sa ahih lam hong lak hi.\nHi bang danin Zomite in cihtakna nei uh hi. Zomi khat adingin khami hihna ih cih in midangte tungah cihtakna ahi hi. Zomi hihna, khamitna leh cihtakna ih cih pen khauhual bang-aa a kiphekkhawm ahi hi. A taktakin cileng a lawmpa tung-aa a cihtak mipa pen amah mahmah tungah zong a cihtak ahi hi. Ih pu ih pate in, “ Guktakna in khual lungsim hi a, citpiakna in innteek lungsim hi,’na ci uh hi. Khang masa sangnaupangte in laivuanna khan sungah cihtakna’ hangin phattuamnate mangngilh ngeilo kha ding uh hi. Amaute in zulhtatna peuhmah mang mat ngeilo uh hi. Ahi zongin a dahhuai mahmah thu in – ih gamah thumanna a leikiat khinsa hi na pi’n thumanlohna mun dang panin hong lut khinta hi. Tu laitak-a dawi hawlkhiatna’ih cihcih pen thudang ding hi lo-in ih gam ih lei-a hong lut zulhtatna leh thumanlohnate pelh ding leh paihkhiat ding hi zaw hi.\nKhangthak Zomite’ nuntakna sungah cihtakna omnawn lo hi. Ahang pen telhak lo hi. Amaute in cihtakna ih cih pen a pualam pan-a hong lut sakha uh aa, eite sungah zungthuk a khasa ahih lam tello uh hi. Kammal dang khatin gen ni cileng, cihtakna in Zomite’ khamitna ahihna Jesuh Khrih’ Lungdamna thu in a kipsakkhit lam phawkkha lo uh hi. Hih in sanhak kha mai ding aa, hun saupi zong ngaihsut kul kha ding hi. “Cihtakna in Zomite khamitna hi,” ci-a ih san theih ding pen Khrih hong paikik ciang dong zong sawt khalaimai ding hi. Eite in ih san theih ding sangin Jesuh Khrih mahmah in cihtakna ih cih pen Zomite’ khamitna hi ci-a hong kipsak ding baihzawlai kha ding hi.\nCiktakna in tual thu leh Pasian’ thu ah manphatna lianpi nei hi. Ih pu ih pate in cihtakna leh kilemna na kizomsak uh hi. Tua bangaa a kizop theih nadingin zozu na luupkhawm uh aa, na dawnkhawm uh hi. Ahi zongin kizopna kitat-in ciam a pelh hun uh zong na omtheisam hi. Tua bang hun ciangin a kilemkik thei nadingun lemzu dingin zozu mah na dawnkhawm uh hi. Zozu in kilemna lim pua hi. Ahi zongin khangthakte in kitot nading leh kithah nading bekin zu dawn ta uh hi. Tua bang khangthakte in, “Kei Zomi hi keng; ka khua ka tui pan paikhia ning,” ci-in minsiallai uh hi. A tua cih mah ding uh hi; bang hang hiam cih leh amaute in Zu zangkhial uh hi ven. Tua manin, “ Zomi khat zu dawn ahih manin pengnawngcip hi,” (Carey I:184) kici aa, “Zukhamna in na khempeuh mansak hi,”(East,377), kici hi. Zudawnna in kilemna leh cihtakna kipsak ahih leh Khrih’ si ih dawnna in tuate sangin na lianpi piangsak zo zaw kanlai lo ding hiam?, ci-in kidothuai ka sa hi.\nSunglam pan-a luang (being rooted) hihna leh pualam pan-a lut hihna(being imported) ih biciang khiahna takah telkhialh theihna om khathei ding hi. Eite in khualmi pakta-in tualmi pakta keileng kilawm ka sa hi. Tua bang lungsim ngaihsutna hong khauhpai zek leh ei-le-ei nangawn ih kisan ding hamsa kha ding hi.Tua bang lungsim paiizia in ih Pasian’ nasepna ah a tam le a tawm hong dongtang sakthei hi. Ei-le-ei ih hihna a dik loh ciangin midangte zong dik ih sak ding thubaih lo hi. Kamdang khatin gen ni ci lehang a tungtham ciang bek zung ih khak ciangin; ih kizopna zong hong daipah hi. Tua ahih manin kipumkhatna sangin kitapkhapna om zaw hi. Ih tualsung kizopna zungthuk a khakloh manin ih Pasian’thuzuihna zong thanem pah hi. Tual sung nuntakna leh thulela ah ih cihtak ciang bekin ih Pasian’ thu zuihna in hong nungtasak bek ding hi.\nKha thu tawh kisai-in a lawpgawp a om ciangin cihtakna a khialtawh a kibat hun om thei hi. Khangthakte in Pasian’ tungah a kisap uh ngen zaw lo-in a deih teng uh nget sawm zaw uh hi. Amaute in Jesuh Khrih’ nuntakna leh thuhilhna kammalte sangin muhkholhna tuamtuam leh kamsanna tuamtuam a ngah ding uh lawpzaw uh hi. Nuntakna cimtak in, amau deih thute bek zanuam-in a bil uh ze hi kha ding hi(2 Tim 4:3). Citak takin nuntak cinten ding sangin noptat-aa zautat ding baih zaw leh kilawm hi. Thutang gen in ngahna a tawm sangin zuathu gen-aa ngahna a tam ding baihzaw leh kilawm hi. A thak bawl ding sangin zatlian theih nate (ready-made) kideihzaw leh kilawm hi. Eite in a sunglam panin a kipuakkhiatte sangin a pualam panin hong lutte , tualmi sangin khual mi, a lui sangin a thak ih paktak zaw theiden hi. Tua hangin ih pawlpi hong kem siate sangin maitangthak vakkawnsiate ih pakta zaw hi. Vakkawnsia khat vok ih gawh ngam giapgiap zaw aa, kum tawn kha tawn-aa hong cing hong kem ih pawlpi hong tutpih pawlpi kem siate ankuang khat nangawn umpih ding haksa ih sa thei hi.\nTua manin pawlpi mite leh pawlpi kem siate kikalah kitheihmawhna tampi om hi. Vakkawnsia pawlkhat in maingal takin pawlpi mite kiangah nengam uh hi. Alang khatah a pualam pan-aa hong pai khat-le-nih tungah pawlpi kem siapa a thusiam ciangin, pawlpi mite in zong ci damsakthei, dawi hawlkhiathei, maangmu thei, khongkhai thei, kamsang theih cihte leh a tuamtuamte sap ding maingal mahmah pah uh hi. Tua bang dante pen mitphial biakna lim kici thei kha ding hi. Ahi zongin hih thu a man leh mitphial biakna dante kisam lo kha ding hi: bang hang hiam cih leh Pasian khat bek om aa, Pasian leh mihing hong kizom sak khat bekmah om-in tua in, Jesuh Khrih ahi hi(1Tim 2:15 TEV).\nA tung-aa ih gen thute in Sawl’ nasep tawh kibang hi. Sawl in a mawhna a sel nadingin vankah thei numei khat thu dong hi(1Sam 28). A taktak in cileng Pasian’kalh thu in meihal biakpiakna hi lo-in thumanna na hi zaw hi. Tua hi aa, mailam thugen thei dawiaii siamte, mitphialsiam-khongkhai siamte thudot ding hi zenzen lo hi. Thu khatin gen leng Sawl in Pasian golhgul piak theih nading lampi a zong ahi hi. Tu hun adingin tua bang-aa dawiaii theite thudotna in eite tawh hong om khawm tawntung (IMMANUEL) Pasian tungah cihtaklohna ahi hi.Pasian eite tawh hong omkhawm tawntung takpi ahih leh, a ze vanvan ih bilte kapsak nadingin hilaiah, hualaiah ci-in tai kawikawi kulse ding ahiam? Naupang bangin om tawntung ding ih hiam? A man takin gen ni cileng eite picinna lamah Khrih ciang dong a ban dingin hong kisam ahi hi(Eph. 4:13).\nTua ahih manin cihtakna in Zomite’ khamitna lungsim ahihna tung tawnin ih hihna (self-identity) leh ih ngeina’ kicinna (cultural integrity) Jesuh Khrih sungah lampha ding hi hang. Ih cihtak kei leh mi khemtheite’ mutna hangin ih sukhoi ih tohoi kha ding hi (V.14). Ahi zongin Amah (Khrih) ahih leh amahlehamah kikhem theilo ahih manin eite ih citak kei zongin amah citak veve-in om hi (2Tim 2:13).\nMite tung leh eile-ei tungah ih cihtak kei leh va-ak nangawn hong kang kha thei ding aa, suang nangawn in zong hiang hong nei kha ding hi. Ih pu ih pate in , “ Zawng lo hong na bang kei un,” ci-in hong hilh thei niloh uh hi(cf. Pian. 2:15).Tua sangin lopa ne lo humpi gikial ih phawk ding kisam zaw kha ding hi (cf. Matt. 6:33).\nRemarks: Hih thului pen Revd Dr. Do Sian Thang, Th. D in, “Thinking About Christianity and the Chins in Myanmar,” cih laibu sungah, “ Faithfulness as a Chin Spirituality” ci-in Manglai tawh a gelh hi a, hoihsa mahmah ka hih manin mikim sim theih dingin hong let ka hi hi. Pasian’ lenggah huanah kum 36 sung asep khit ciangin cidam takin 2010 March kha-in tawlnga ta ahih manin Amah pahtawi nopna hang-a hong kitei zong ahi hi. Siapa’ kammal zatte in man nei mahmah leh vuitu mahmah ahih manin ama deihna bang lianin a kiteitheih keileh laiteipa’ thanemna hi ding hi. Mr. Suang Khen Pau)\n James Suan Za Dong, “ Our Emblem,” Falam High School Diamond Jubilee Magazine, v.\n B S Carey & H N Tuck, The Chin Hills, I:203.\n G H T Sawm Pau, “Research on Some Aspects of Tiddim Chin Culture,” The Rangoon University Chin Students Literature and Culture Sub-Committee Magazine (1973).\n A pualam pan-a hong lut lungsim kuanzia in zia tuamtuam nei aa, Khristian tuiphum, Evangelical tuiphum, upna tuiphum, fundamental tuiphum, lungdamna tuiphum, khanglo tuiphum, Seventh Day tuiphum, Pasian’ ukna bulphuh tuiphum leh a dangdangte ahi hi.\n An kuang umkhop theihna pen pawlpi kem siapa leh a pawlpi mite’ ki-ap tuahna tungah kinga hi.Ki-apna i cih ciangin nai 24 sung-a kizopna a cihna ahi hi. Pawlpi kem sia khat in kha khat in Ks 60 a ngah laitakin a dangte in a tawm pen Ks. 150 ngah hi. Pawlpi kem siapa leh a pawlpi mite lungkim tuaklel uh hi. Pawlpi siapa in nipi ni zing-aa thuhilh ziau nalel dingin Ks 60 kituak sa mahmah hi. A pawlpi mite in zong sawm-ah-khat leh pawlpi kempa’ khasum ding khasim in piak ding zong sawm khollo uh hi. Ahehpih huai pawlpi kem siapa leh pawlpi mite!\n Maizum huaina mun-ah maizum theihlohna pen mawhna nam khat ahi hi.\n Pasian golhguk piakdan thak khat in, lungdam man aa piak cih hi lo-in, ngah nading lametna tawh piakna hi zaw hi.\nPrevious: Online pan US$60 Million val mikhemkhempa ki manta\nNext: Zogam khuahun ~ 01 August 2016


url: =Australia Mikiman te thu Updates December 15, 2014 :: ZOMI DAILY\nposted on 16 December 2014 at 9:34 am Lomkholna: Australia, Khawmpau, News\nAustralia gam Sydney khuapi laaizang pawl a om Lindt Chocolate niangphaan zuakna sung ah kua mi kuasa kitheilo Thautawi pawl khat December 15 ni zing valuut in asai naseemteng leh niangphaan zingdawn teng kuamah pusuaksaklo in mancip uhhi.\nDecember 15 nitaaklam ciang bangbang ahizong ci in Teelding dang omnawnlo ahihman Australia Commando ten second 7 sung kaptawh, tuattawh, suihtawh, tuptawh thuah in Niangphaan sai buluh uha, thautawi minam pa leh adang mi 2 si in 4 liam a, adang mikiman teng honkhia zo uhhi.\nThau tawi pa peen Iran gammi Man Haron Monis hi a Australia gam ah 1996 kum in omtheihna ngah hi. Monis peen azilui athahna tawh thong kia in bail tawh asuakta hi a, adang nu le pa vaaitawh kisai mawhna thukhenna zong 40 vei tak thuak ngei ci hi. Mi kiman vekpi peen 17 hi ci in Palik zalian Andrew in gen hi. Uital pan nai 16 sung khawn mi dipkua sak man suak hi.\nPrevious: Tulaai Leitung Thuthang Tuamtuam Updates Dec 15, 2014\nNext: Dahna le Phawkna (Mawtaw in hong phutkhaksak)


url: =Tulaai Leitung Thuthang Tuamtuam Updates July 16, 2015 :: ZOMI DAILY\nposted on 16 July 2015 at 9:44 pm Lomkholna: Khawmpau, Myanmar, News, World, Zomi\n· Zomi ten dawi havang kaal ah kum 25 vivel ithuak keeikaai leh ingak ngiungeu ahi ikhaici te kilo thei dekdek tading ahihman in Ibiak Pasian min iphat masa hi. Kawlgam 2015 kum kiteelpi ah Tedim,Tonzang,Kawlpi leh Hakha khuapi te pan Zomi thu le la hawmding gelding in Zomi Congress for Democracy-ZCD in July 16, 2015 ni in Tedim khuapi ah Gambup khawmpi nei uha, Taangmi khua 40 pan makaai 142 te in khentatna neitaktak uh a, anuai bang in akhuakhua ah MP ding sehkholhna nei ta uhhi.\n1.Chin Sian Thang\n2.Pu Gin Kam Lian\n3.Pu Ngin Thang\n4.Pu Thang Deih Khup\n5.Pi Kam Khan Dim\n6.Pi Ciin Do Niang leh Mipi deih pulaakna tawh,\n7.Pu Zam Za Mung leh Pu Nung Sian Tuang\n1.Pu Do Khan Lian\n2.Pu Pau Lun Min Thang\n3.Pu Cin Suan Mang\n4.Pu Mung Lan Thang\n5.Pu Langh Kap Thang\n6.Pi Cing Ngaih Mang\n7.Pu Kham Khan Thang\n8.Pu H Vum Za Nang\n9.Pu Thang Za Mang\n1.Pu Khup San Thang\n1.Pu Anthony Kap Khan Khual\n2.Gin Sian Kham\n3.PU Ngul Do Tuang ( Mipi deih pulaakna tawh)\nTuabek hilo in Gualzawh theihnading vaaihawm pawlpi zong kiphutkhia pah a, anuai abang in pawl kilam pah hi.\n1.Pu Chin Sian Thang\n3.Pu H Khual Za Nang\n4.Pu Kham Khan Thang\n5.Pu Zam Khan Suan\n6.Pu Zen Khan Khup\n7.Pu Pau Lun Min Thang\n8.Pu Cin Suan Mang\n9.Pu Khup Khan Mung\n10.Pu Do Khan Lian\n11.Pu Zam Za Mung\nAkimeizom mah in gualzawhna zumpi khat kineipah a, Zumpi ding in Rev Khup Lian Mang in Zomi a itna ngiat tawh a inn midang te in khakhat Ks/250,000 tawh asaap ZCD ading in Ks/100,000 tawh ongpia khia hi.\nZumsaap nading in midangte neihsa kiduh gawhpeuhmah lo in Zomi te peen eima thabek amuangngiat te ihihna tawh kizui in anuai a bang in Zomi makaai te in piakhia pah uhhi.\n1.Pu En Za Kap Ks/300,000\n2.Pu Sk Khan Pau Ks/100,000\n3.Pu H Vum Za Nang Ks/100,000\n4. Pu Do Cin Thang Ks/100,000\nTuabek tawh khawlnaai deklo hih ZCD khawmpi sung zatding in USA gampan angaihhawhpal Pu Cin Sian Mang@Mangsen in Ks/500,000 leh Pi Cing Ngaih Mang in Ks/200,000 piakhia ziau uhhi.\nTun mipi lampan November 8,2015 niciang Mee kuangsung ah ZCD khiat ding imawhpuak hita hi. Ei huansung a singgah midangte losak kei ni. Zomi it ing icihleh ineihsun ZCD mah mee piaciat ni. Ihuan sung ah gan ongtat leh hawlkhia ni! Inngua hahlo gamgua hahkei ni! Tak kheh ! Zomi ! Zomi ! Zomi ihai leh Zomi ah haikhawm ni! Ipil leh pilkhawm ni! Nekhawm, hawmkhawm,seemkhawm khut khat tawi khe khat khai bang ni! Zomi te zingvaai Zomi tem ah in hawm ni! Liailiai ni diamdiam ni! Zogam ongpaal luun ding hita hi. I MP dingte muanhuai thei mahmah hi. Ken midangte a saang muangzaw tham ing. Anung ah thuapni thapia ni pahtawi siam ni. Zuun ni\n· Hamas migilo pawl in Gaza pan Israel gam tawlam July 16, 2015 ni in siktum pawlkhat nalot phei kha uh ahihman in Israel ten Vanlam pan Gaza khuasung aom Hamas hausa sepna muting ah Siktum pawlkhat nakhiat leuleu uhhi. Asi aliam leh inn le lo sia bel bangmah omlo cibilbel hi.VOA\n· US President luui George H W Bush kum 91 July 15,2015 ni in a inn ah tuuk a angawngguh sutan kha in zato ah kipuak hi. Amah peen nuamtuam zawdeuh ta a, angawng ah thuahleetlaat khat neicitciat hi. VOA\n· India leh Pakistan gam te gamgi dung vaai Russia gam ah akikup zawh uh sawtnaailo July 16, 2015 ni in Kashmir kuam ah gamnih meikuang kikheekna nei uha, Paki lam mi 4 si in 5 liam a, India lam mikhat si in 3 liam uhhi.Tuaban ah Pakistan ten Idi ate thukan ahawlneilo vanleeng khat kaapkhiat sake k uhhi.BBC\n· Nigeria gam khunglam mun 3 ah Boko Haram migilo te hiding a upmawh pawl in July 15,2015 ni in mi 33 that uha, July 12,2015 ni in Biak Inn te bansim uh ahihman in mi 44 that in tamsimsim liam suah uhhi.CNN\nPrevious: Jesu’ thugen na um/muang ngam diam?\nNext: Tuni Tedim ZCD Khawmpi ah


url: =Tai nih a pai Zomi numeite. Agelh ~ Hang Khan Lian - Laibu Saal\nHome > Thuluui/Articles > Tai nih a pai Zomi numeite. Agelh ~ Hang Khan Lian\nTai nih a pai Zomi numeite. Agelh ~ Hang Khan Lian\nTai nih a pai Zomi numeite.\nAgelh ~ Hang Khan Lian\nJan 18, 2018 (Singapore)\nVa genpih, va kuppih hilehang amauzong khitui mualtuangsa in nui bek uhhi. Khatkhatte kisim mawhlua ahihman in amau leh amau nuntakna a beisak, gui awk, innsang dawn pan aa lengkhia cihbang om aa, a sihdong aa kibawlsia dong athuak zong ih omkhin hihang. A phutkhaak uh hamsatzia gen zawhding hilohi. Piantit paite aa tawh tehkak theih ding zong hilohi. Adang takei leh Piantit paite a lom in om khawm uh aa, lunglen cih omlo zawdeuh ding, aduhduh uh huanthei, nethei, thu leh la, lunglenna kikum khawm thei zawdeuh laiding uhhi. Hih ih numeino inntengte pen ong tunzawh kha 6 kha 7 sung kua mahtawh kimusaklo, kiho saklo, khasum ngahlo uhhi. An nangawn a kham a ngahloh ni uh tamtuak aa, zankim aa ihmu kha pan zingtung phalvak aa tho, ihmut ciim ing a ci kuamah omlo uhhi. Simmawh veve Mangkangte simmawh noptuak zawdeuh aa Sennupite, Vainupite, Zomi nupite simmawh vanglak noptuak hetlohi.\nIh gennop bulpi in a bangding aa kisimmawh sawnsawn sese ihihiam?\nIh nuntak bang kilamdang luanai ihihiam? “Innteng” cih limlim kisapnading aa deihhuaipen hilo ahihman in, kei bangin bel “No pen mihauteng in no om nading inn hoih nono na lei in, amau sun thapai nasep vakuan uh in, tua amau inn hoih nono teng aluah aa om, innteng taktak na hizaw uhhi ci in thapiakna in ka neihi.\nIh Zongeina cihcih, numei pasal khenluat ngeina, beh leh phung thupisak luat na suangtumlungtang, thusiamna, kipiakkhiatna tawh ong satkham uh ahihi. Mipil misiamte laihzawhloh, cihna ding atheihloh uh hih ngeina hoihlo pen upmawh hetlohna lampan ong lumlet ziau ahi uhhi.\nKazuihsiam ahilo tuanglam kazuih lai in,\nKa Topa in a hong sinsak na hizaw Honpi nate ka gelciang in,\nKei mah lelngel in theihsiam a haksa ngei\nHizong kei aa ding a gualzawhna leh\nAmah muanding hong sinsak ahizaw.\nItem Reviewed: Tai nih a pai Zomi numeite. Agelh ~ Hang Khan Lian Description: Rating: 5 Reviewed By: cinpuzomi